text:
Wase 59
Na veika sa vakatakilai yani mai vei Josefa Simici na Parofita, mai Saioni, na yasayasa vaka-Jekesoni, Misuri, ena 7 ni Okosita, 1831. Ni bera na ivakatakila oqo, a sa vakatabui na qele, me vaka na veidusimaki ni Turaga, ka vakatabui na vanua me na qai tara kina na valetabu. Ena siga a ciqomi kina na ivakatakila oqo, a mate kina o Poli Naiti na wati Josefa Naiti Levu, na imatai ni lewe ni Lotu me mate mai Saioni. O ira na lewenilotu era vakaibalebaletaka na raivotu oqo me “idusidusi vei ira na Yalododonu ena ivakarau me rokovi kina na siga ni vakacecegu kei na ivakarau ni lolo kei na masu.”
1–4, Era na vakalougatataki na Yalododonu yalodina ni Saioni; 5–8, Me ra lomana ka qarava na Turaga ka muria na Nona ivunau; 9–19, Era sa vakalougatataki vakayago ka vakayalo na Yalododonu, ni ra sa rokova ka vakatabuya na Siga ni Turaga; 20–24, Sa yalataki vei ira na ivalavala dodonu ni ra na rawata na vakacegu ena vuravura oqo kei na bula tawamudu ena vuravura sa bera mai.
1 Raica, ena kalougata, sa kaya na Turaga, ko ira era lako mai ki na vanua oqo ena amata sa vakatabakidua ki na noqu lagilagi, me vaka na noqu ivakaro.
2 Ko ira era bula tiko era na ataukena na vanua, ia ko ira sa bmate era sa vakacegu mai na nodra cakacaka kecega, ia ena muri ira na nodra ivalavala; ka ra na rawata e dua na cisala ena dvale nei Tamaqu, ka’u sa vakarautaka tu me nodra.
3 Io, sa kalougata ko ira sa tiko na yavadra ena vanua ko Saioni, sa talairawarawa tiko ki na noqu kosipeli; io era na ciqoma me kedra isau na veika vinaka kecega e vuravura, ka ra na avuavuaivinaka sara.
4 Ka ra na vakaisalataki talega ena veivakalougatataki mai cake, io, kei na ivakaro e vuqa, kei na aivakatakila ena kena gauna—vei ira era sa byalodina ka cgugumatua tiko ga vei au.
5 O koya, au sa solia vei ira e dua na ivakaro, ka kaya: Mo alomana na Turaga na nomu Kalou ena blomamu taucoko, nomu igu taucoko, vakasama, kei na kaukauwa; io mo cqaravi koya ena yacai Jisu Karisito.
6 Mo lomana na akai nomu me vaka ko sa lomani iko. Mo kakua ni bbutako; se ia na cveibutakoci, se dlaba, ka sega ni kitaka e dua na ka vakaoqori.
7 Mo avakavinavinakataka na Turaga na nomu Kalou ena veika kecega.
8 Mo vakacabora na aisoro ena bbuladodonu vua na Turaga na nomu Kalou, io na loma raramusumusu kei na yalo cbibivoro.
9 Ka mo qarauni iko vakavinaka me akakua ni tauvi iko na duka ni ka vakavuravura, ia mo lako ki na vale ni masumasu ka cabora na nomu sakaramede ena noqu bsiga tabu.
10 Ni sai koya dina oqo na siga sa lesi vei iko mo vakacegu kina mai na nomu cakacaka, io mo aqaravi koya ga sa Cecere Sara ena gumatua;
11 Ia na nomu yalayala me vakacabori tiko ena yalododonu ena veisiga kecega kei na veigauna kecega;
12 Ia nanuma tiko ena siga ni Turaga, e dai, mo vakacabora na nomu aisoro ka sokalou vei koya sa Cecere Sara, io mo btusanaka na nomu ivalavala ca vei ira na tacimu ena lotu kei na Turaga.
13 Ia mo kakua ni kitaka e dua na cakacaka ena siga oqo, ia mo vakarautaka ga na kakana e ganita ena lomadina io me taucoko kina na alolo, se, ena dua tale na kena ivosavosataki, me vuabale kina na nomu bmarau.
14 E dina, sai koya oqo na lolo kei na masumasu, se e dua tale na kena ivosavosataki, na yalomarau kei na masumasu.
15 Ia ni dou sa kitaka na veika kece oqo ena avakavinavinaka, ena byaloreki kei na mata mamarau, sega ena cdredre velavela, ni sa ivalavala ca oqo, ia ena yaloreki ga kei na mata mamarau—
16 Au sa kaya vakaidina, kevaka dou sa kitaka na veika oqo, na veika taucoko e delai vuravura ena nomudou, na manumanu ni vanua kei na manumanu vuka, kei na ka sa kaba ena vunikau kei na ka sa lako voli e delai vuravura;
17 Io, na co, kei na veika vinaka kecega sa tubu mai e vuravura, na kakana se me isulu, se me tara kina na vale, se me lololo, se me loga kau vuata, se na iteitei, se na were ni vaini;
18 Io, na ka kecega sa tubu mai e avuravura, ena kedra dui gauna, sa buli me vinaka ka yaga vei ira na tamata, ia me reki kina na mata ka marau kina na yalo;
19 Io, me kakana kei na i sulu, na kena ikanakana kei na kena iboi, me vakaukauwataka na yago ka vakabulabulataka na yalo.
20 Ka sa yalo vakacegu na Kalou ni sa solia na ka kecega oqo vua na tamata; ia oqori ga na ka era sa buli kina, ia ena vakatulewa, me vakayagataki vakavuku, me kakua ni vakasabusabutaki, me kua talega ni taurivaki vakatawadodonu.
21 Ka ni sega tale ni dua na ka me da aivalavala ca kina vua na Kalou na tamata, se me tau kina na nona cudru waqawaqa, ia o ira ga era sega ni bvakatusa na ligana ena ka kecega, ka talaidredre tale ga ki na nona ivunau.
22 Raica, a ka oqo sa tukuni tu ena lawa kei na nodra vosa na parofita; o koya, mo dou kakua ni taroga tale vei au na veika oqo.
23 Ia mo dou kila ni ko koya sa vakayacora tiko avakadodonu na nona itavi ena rawata vakaidina na kena bisau, io na cvakacegu ena vuravura oqo, kei na dbula tawamudu ena vuravura sa bera mai.
24 Koi Au, na Turaga, au sa tukuna na veika oqo, ka sa vakadinadinataka na Yalo. Emeni.


c: text/html

text:
WASE 121
“Dou Yaloqaqa! Au sa Vakamalumalumutaki Vuravura”
-
SEGA NI RAICI JISU TALE NA YAPOSITOLO
-
VUKI NA RARAWA ME MARAU
Sa vakarau biubiu mai na tabavale e vakayacori kina na kanavata ni Lakosivia o Jisu kei ratou na yapositolo. Levu na ka sa vakasalataki ratou kina, sa qai tukuna o Jisu: “Au tukuna vei kemudou na ka kece qo mo dou kua kina ni tarabe.” Na cava e vosa kina va qori o Jisu? E kaya: “Era na vakatalai kemudou mai na valenilotu. Ena yaco na gauna era na nanuma na vakamatei kemudou nira qarava kina na Kalou.”—Joni 16:1, 2.
De dua eratou na lomaleqa na yapositolo ni ratou rogoca qori. Sa tukuna oti ena dua na gauna o Jisu ni na cati ratou o vuravura, ia e sega ni tukuna ni ratou na vakamatei. E tukuna sara o Jisu na vuna: “Au a sega ni tukuna e liu vei kemudou na ka kece qo niu se tiko vata kei kemudou.” (Joni 16:4) Qo sa qai tukuna rawa vei ratou ni bera ni biubiu, me ratou kua kina ni tarabe ena dua na gauna e muri.
E kaya tale o Jisu: “Qo au sa lako vei koya e talai au mai, e sega ga ni dua vei kemudou e tarogi au, ‘O lako i vei?’” Eratou se qai tarogi Jisu oti ga ena yakavi ya se na lako i vei. (Joni 13:36; 14:5; 16:5) Ia qo e ikuri tale ni nodratou rarawa na nona tukuna ni ratou na tusaqati. Eratou mani sega ni taroga e dua tale na ka me baleta na nona vakalagilagi se na kena yaga qori vei ira na yalodina ena nodra sokalou. E tukuna o Jisu: “Niu sa tukuna vei kemudou na ka kece qo, sa qai rarawa vakalevu na lomamudou.”—Joni 16:6.
Sa qai vakamacalataka o Jisu: “E yaga vei kemudou meu lako. Baleta keu sega ni lako, ena sega ni lako mai vei kemudou na dauveivuke. Ia keu lako, au na qai talai koya mai vei kemudou.” (Joni 16:7) Ena mate o Jisu qai lako i lomalagi me sobuti ira kina nona tisaipeli na yalo tabu, e rawa ni tala tale ga o Jisu na dauveivuke qori vei ira na nona imuri e veiyasa i vuravura.
Na yalo tabu “ena vakatakila i vuravura na ivakadinadina matata me baleta na ivalavala ca, na yalododonu, kei na veilewai.” (Joni 16:8) Io, ena vakatakilai na nodra sega ni vakabauta na Luve ni Kalou na lewe i vuravura. Ena vakadeitaki na yalododonu i Jisu ena nona lako i lomalagi, ena vakaraitaka tale ga na vuna e veiganiti kina me totogitaki o Setani “na turaga ni vuravura qo.”—Joni 16:11.
E tomana o Jisu: “Se vo e levu na ka meu tukuna vei kemudou, ia dou na sega ni taura rawa qo.” Ni sobuti ratou na tisaipeli na yalo tabu, ena qai veidusimaki me ratou kila na “ka dina kece.” Ena qai rawa ni ratou bulataka na ka dina qori.—Joni 16:12, 13.
Eratou kurabuitaka na yapositolo na ka e tukuna tarava o Jisu: “Vakalailai ga qo dou sa na sega ni raici au, ia vakalailai tale dou na raici au.” Ni raica o Jisu ni ratou sega ni taura rawa na kena ibalebale qori ratou qai vinakata me vakamatatataki, e tomana nona ivakamacala: “Au tukuna vakadodonu vei kemudou, dou na tagi dou na osi, ia ena marau o vuravura, dou na rarawa, ia ena vuki na nomudou rarawa me marau.” (Joni 16:16, 20) Era marau na iliuliu ni lotu ni vakamatei o Jisu ena yakavi tarava, ia eratou rarawa na tisaipeli. E vuki na rarawa qori me marau ni sa vakaturi o Jisu! Eratou qai marau sara ni sa sobuti ratou na yalo tabu ni Kalou.
Ni vakatauvatani ratou na yapositolo o Jisu vua na yalewa e vakarau vakasucu, e kaya: “E rarawa na yalewa ena gauna e vakasucu tiko kina, ni sa yaco mai nona gauna, ia ni sa sucu oti na gone, ena sega ni nanuma tale na nona rarawa ni sa marautaka na nona vakasucuma i vuravura e dua na gonetagane.” Sa qai vakayaloqaqataki ratou na nona yapositolo o Jisu, e kaya: “O kemudou tale ga dou na rarawa ena gauna qo, ia au na raici kemudou tale, ena qai marau na yalomudou, e sega ni dua ena kauta tani na nomudou marau.”—Joni 16:21, 22.
Eratou se sega ni bau kerea e dua na ka na yapositolo ena yaca i Jisu. Qo e tukuna vei ratou: “Ena siga ya, dou na kerekere [vei Tamaqu] ena yacaqu.” Nodratou kerekere qori sega ni kena ibalebale ni na lomalomaruataka o Tamana nona vakayacora na ka eratou kerea. O Jisu sara ga e kaya: “Ni lomani kemudou o Tamaqu ena vuku ni nomudou lomani au . . . niu matataka na Kalou.”—Joni 16:26, 27.
Na vosa ya ni veivakayaloqaqataki i Jisu eratou rairai vakadeitaka kina: “Na ka qo keitou vakabauta kina ni oni lako mai vua na Kalou.” Ena vakarau vakatovolei qo na vakabauta qori. E vakamacalataka sara o Jisu na ka e sa vakarau yaco: “Raica! Sa lako mai na gauna, sa yaco dina mai, dou na dui se kina ina nomudou vale, dou na qai biuti au duadua tu.” Ia e vakadeitaka vei ratou: “Au sa tukuna rawa vei kemudou na ka kece qo mo dou vakacegu kina ena vukuqu. Dou na vakararawataki e vuravura, ia dou yaloqaqa! Au sa vakamalumalumutaki vuravura.” (Joni 16:30-33) Ena sega ni vakanadakui ratou o Jisu. E nuidei ni ratou na vakamalumalumutaki vuravura me vakataki koya ga, qori ena nodratou yalodina ni cakava na loma ni Kalou se mani cava e saga o Setani kei na nona vuravura me ratou tawayalodina kina.

robotstxt: allowed

filter: keep


text: 12 E talai Necani+ sara vei Tevita o Jiova. E lako yani vua,+ e kaya: “E rua na tamata erau tiko ena dua na koro, e dua e vutuniyau, e dua tale e dravudravua.2 Na tamata vutuniyau e levu sara na nona sipi kei na bulumakau,+3 ia e sega na ka vua na tamata dravudravua, e dua ga na lami yalewa lailai a volia mai.+ E susuga, e tubucake kei koya vaka kina o ratou na luvena tagane. E dau kania na kakana lailai e tiko vua, e gunu mai na nona bilo, e moce e ligana. E vaka sara ga na luvena yalewa.4 Oti e lako vua na tamata vutuniyau e dua na vulagi, ia e sega ni taura e dua na nona sipi kei na bulumakau me vakarautaka e dua na kakana vua na vulagi e lako yani vua. E kauta ga na nona lami na tamata dravudravua qai vakarautaka vua na tamata e lako yani vua.”+5 E katakatataka sara ga o Tevita na tamata oya, e kaya vei Necani: “Me vaka ni bula dina tiko o Jiova,+ e dodonu me mate na tamata e cakava qo!6 Me sauma sara ga vakava na lami,+ ni cakava qo qai sega ni veinanumi.”7 E qai kaya vei Tevita o Necani: “O kemuni sara ga na tamata oya! Qo na ka e tukuna o Jiova na Kalou ni Isireli: ‘Au lumuti iko sara ga mo tui Isireli,+ au vakabulai iko mai na liga i Saula.+8 Au tu vakarau meu solia vei iko na vuvale ni nomu turaga,+ meu soli ira na wati nomu turaga+ e ligamu, meu solia tale ga vei iko na vuvale ni Isireli kei Juta.+ Ke sega ni veirauti qori, au tu vakarau meu vakaikuritaka vei iko.+9 Na cava o beca kina na vosa i Jiova mo cakava na ka ca e matana? O mokuti Uraia na Itaiti ena iseleiwau!+ O qai tauri watina me watimu+ ni o vakamatei koya oti ena nodra iseleiwau na Amoni.+10 Ia qo ena sega sara ni yali mai na nomu vuvale na iseleiwau,+ ni o beci au mo kauta na wati Uraia na Itaiti me watimu.’11 Qo na ka e tukuna o Jiova: ‘Au na vakatubura na ca mai na nomu vuvale,+ au na kauti ratou na watimu e matamu meu solia vua e dua tale na tagane,*+ ena mocevata kei ratou na watimu ena sigalevu tutu.*+12 O a cakacaka lo,+ ia au na cakava na ka qo e matadra na Isireli kece ena sigalevu tutu.’”13 E qai kaya o Tevita vei Necani: “Au sa valavala ca vei Jiova.”+ E kaya o Necani vei Tevita: “Sa vosota tale ga o Jiova na nomu ivalavala ca.+ O na sega ni mate.+14 Ia ni o beci Jiova dina ena ka qo, ena mate sara ga na luvemu tagane se qai sucu.”15 E lako sara ina nona vale o Necani.E qai tara o Jiova na gone e vakasucuma o wati Uraia vei Tevita mani tauvimate.16 E vakamasuta na Kalou dina o Tevita ena vuku ni gone. E lolo o Tevita, e lako yani qai davo ena qele+ me yacova na mataka.17 Era lai tu e yasana na qase ni nona vuvale, era saga mera vakaduri koya mai na qele, ia e bese, e sega ni via kana vata kei ira.18 E qai mate na gone ena ikavitu ni siga, ia era rere ni tukuna vei Tevita na nona dauveiqaravi ni sa mate na gone. Era kaya: “Ni se bula na gone eda vosa vua, e sega ni rogoci keda. Eda na tukuna vakacava vua ni sa mate na gone? De vakayacora o koya e dua na ka ca.”19 Ni raica o Tevita nira vakasolokakana tiko na nona dauveiqaravi, e kila sara ni sa mate na gone. E kaya o Tevita vei ira na nona dauveiqaravi: “Sa mate na gone?” Era sauma: “Sa mate o koya.”20 E tucake sara mai na qele o Tevita. E sisili, e lumulumu ena waiwai,+ e veisautaka na nona isulu, e lako ina vale+ i Jiova qai cuva vakatoboicu. Oti e lako ina nona vale* qai kerea me kau mai vua na kakana, e kana sara.21 Era tarogi koya na nona dauveiqaravi: “Na cava oni cakava kina qo? Ni se bula na gone, oni lolo oni tagi tiko, ia ni mate ga na gone oni tucake moni kana.”22 E kaya o koya: “Ni se bula na gone, au a lolo+ au tagi tiko, niu kaya e lomaqu, ‘O cei e kila de lomani au o Jiova me bula na gone?’+23 Ia qo ni sa mate, na cava meu lolo tiko kina? Au na rawa ni vakalesui koya tale mai?+ Au na lako vua,+ ia ena sega ni lesu mai vei au o koya.”+24 E qai vakacegui Pacisepa+ na watina o Tevita. E lako vua me rau mocevata. Toso na gauna e vakasucuma e dua na luvena tagane o Pacisepa, e vakatokai me o Solomoni.*+ E lomani koya o Jiova,+25 qai talai Necani+ na parofita me vakatoka na gone me o Jititia,* ena vuku i Jiova.26 Ia o Joapi e valuti Rapa+ tiko ga na nodra na Amoni,+ e vakadruka na koroturaga ni matanitu.*+27 E talatala sara o Joapi vei Tevita, e kaya: “Au sa valuti Rapa,+ au sa vakadruka na koro ni wai.*28 Mo kumuni ira mai na vo ni sotia moni keba ena koro moni vakadruka. Deu ravuta na koro au qai rogo kina.”*29 E kumuni ira sara na sotia kece o Tevita ra qai lako i Rapa mera valuta, era mani vakadruka.30 E kauta o koya na isalanitui mai na ulu i Malikami.* Na kena bi e dua na taledi* koula, e toka kina na vatutalei qai vakaisala kina o Tevita. E kauta tale ga e levu sara na itokinivalu+ mai na koro.+31 E kauti ira yani na tamata era tiko kina qai vakacakacakataki ira mera varo vatu, mera cakava na iyaya kaukamea gata kei na matau kaukamea, mera buli biriki. Qori na ka e cakava o koya ena nodra koro kece na Amoni. Oti e lesu o Tevita kei ira kece na sotia i Jerusalemi.


text:
Mera dau cabuka ra qai takiwai na kai Kipioni (22-27)
9 Nira rogoca ga na tui kece era tiko ena ra ni Joritani+ na ka e yaco, o ira na tiko ena veiulunivanua, ena Sefila, ena baravi kece ena Wasa Levu,*+ kei na mata i Lepanoni, o ira na Itaiti, o ira na Amoraiti, o ira na kai Kenani, o ira na Perisaiti, o ira na Aivaiti, kei ira na Jepusaiti,+2 era tovata mera valuti Josua kei Isireli.+3 Era rogoca tale ga na lewe i Kipioni+ na ka e cakava o Josua vei Jeriko+ kei Ai.+4 Era mani qaseqasetaka na ka era cakava, era tawana na kedra ena taga kakadresudresu me vodo ena nodra asa, kei na taganiwaini madra e kadresu qai cula,5 era vakaivava kabasu botani, era vakaisulu madra tale ga. Na kedra madrai kece e mamaca, e kavuru.6 Era qai lako yani vei Josua ena keba e Kilikali,+ era kaya vua kei ira na Isireli: “Keimami lako sara mai ena dua na vanua yawa. Ia qo meda veiyalayalati mada.”7 Era kaya na Isireli vei ira na Aivaiti:+ “E kena irairai ni oni tiko volekati keimami. Me keimami veiyalayalati vakacava kei kemuni?”+8 Era kaya sara vei Josua: “O keimami qo na nomuni tamata.”*E kaya vei ira o Josua: “O cei o kemuni, oni lako mai vei?”9 Era qai kaya vua: “Keimami lako mai na nomuni tamata ena dua na vanua yawa+ ena vuku ni yaca i Jiova na nomuni Kalou, ni keimami rogoca na kena irogorogo kei na ka kece e cakava e Ijipita+10 kei na ka kece e vakayacora vei rau na nodra tui na Amoraiti erau tiko ena tai* ni Joritani, o Tui Sioni+ mai Esiponi kei Tui Oki+ mai Pasani e tiko e Aseteroci.11 Era kaya gona vei keimami na neimami qase kei ira kece ena neimami vanua, ‘Moni kauta na kemuni ena ilakolako moni lai tavaki ira. Moni tukuna vei ira: “O keimami na nomuni tamata,+ ia qo meda veiyalayalati mada.”’+12 A katakata tu na keimami madrai qo ni keimami kauta mai na neimami vale ena siga keimami lako mai kina vei kemuni. Ia qo oni raica ni sa mamaca tu qai kavuru.+13 E vou na taganiwaini qo ena gauna keimami tawana kina, ia qo sa kabasu.+ Sa madra na neimami isulu, sa yavu tale ga na neimami ivava ena neimami ilakolako balavu.”14 Era taura* sara na Isireli eso na kedra, ia era sega ni tarogi Jiova.+15 E mani veiyaloni kei ira o Josua+ e veiyalayalati tale ga kei ira mera bula, qori na ka era bubuluitaka vei ira na turaga ni isoqosoqo.+16 Oti e tolu na siga na nodra veiyalayalati, era qai rogoca nira tiko voleka ga ena nodra yasayasa.17 Era biubiu sara na Isireli mera lako ina nodra koro ena ikatolu ni siga, na nodra koro o Kipioni,+ o Kifira, o Pieroci, kei Kiriaci-jiarimi.+18 Era sega ni valuti ira o ira na Isireli, nira sa bubului oti vei ira o ira na turaga ni isoqosoqo ena yaca i Jiova+ na Kalou ni Isireli. E qai vosakudrukudrutaki ira na turaga na isoqosoqo taucoko.19 Era kaya na turaga vua na isoqosoqo taucoko: “Keimami sa bubului oti vei ira ena yaca i Jiova na Kalou ni Isireli, e sega ni dodonu meda vakamavoataki ira.20 Qo na ka eda na cakava: Eda na vakabulai ira meda kua ni cudruvi kina ena vuku ni neimami bubului vei ira.”+21 Era kaya tale na turaga: “Mera bula, mera dau cabuka, mera dau takiwai vei ira na isoqosoqo taucoko.” Qo na ka era yalataka vei ira o ira na turaga.22 E kacivi ira mai o Josua qai kaya vei ira: “Na cava oni lawakitaki keimami kina ni oni kaya, ‘Keimami lako sara mai ena dua na vanua yawa,’ ni oni tiko maliwai keimami ga?+23 Tekivu nikua me lako yani oni sa cudruvi,+ oni na qarava tiko ga na itavi ni bobula moni dau cabuka, moni dau takiwai ena vale ni noqu Kalou.”24 Era sauma vei Josua: “E tukuni vei keimami na nomu tamata ni o Jiova na nomu Kalou e vakaroti Mosese na nona tamata me solia vei kemuni na vanua taucoko, me vakawabokotaki ira tale ga na lewenivanua taucoko e matamuni.+ Dua na ka neimami rerevaki kemuni,+ oya na vuna keimami cakava kina qo.+25 Keimami sa tu qo ena nomu loloma.* Mo cakava vei keimami na ka o nanuma ni vinaka, e dodonu.”26 Qori na ka e qai cakava vei ira, e vakabulai ira mai na ligadra na Isireli, era sega ni vakamatei ira.27 E lesi ira ena siga oya o Josua mera dau cabuka mera dau takiwai vei ira na isoqosoqo,+ vaka kina ena icabocabonisoro i Jiova ena vanua e digitaka o koya,+ era cakava tiko qori me yacova na siga qo.+


text:
SERE VOU – SISI NI LAKEBA – MATANIBOLA
Written by Mika Qalobula on August 8, 2022
‘MATANIBOLA’-Na matasere oqo e liutaka tiko o Sai Navoty, ka ratou vakaitikotiko voli mai na yasayasa vaka- Ra me vaka ni vuqa vei ratou e veiqaravi voli ena otela ni saravanua.
‘SISI NI LAKEBA’-Oqo na sere ka talanoataki kina na nodrau veimusumusuki e dua na cauravou ni Yasawa, kei na dua na goneyalewa ni Lakeba mai na Yatu Lau.Na Cauravou ni Yasawa oqo e sa bau wavokita vinaka na noda vuravura,ka vakabutuka vakavinaka na kena soso,sarava na kena vei senikau kei na kenai boi, ka sega vakadua ni bau malele vakalailai na yalona ena veika e sarava ka raica ena nona gauna ni gade.
E cakacaka tokaga ena dua na otela ena yasayasa vaka Ra o cauravou,ka yaco na gauna me laki veiqaravi talega yani na gone yalewa ni Lakeba qori ena Otela vataga oqori.
Sa mani qai bucini e kea na veikilai ka mani laki yaco sara me titobu,ka rau laki veidomoni,ka sikalutu kina o cauravou ena totoka walega ni kenai rairai na gone yalewa ni Lakeba oqo.
Na nona veilakoyaki voli o cauravou,a qai mai coriti saraga ena gauna e sa taubena kina na salusalu ‘SISI NI LAKEBA’,ka sa vakadeitaka e lomana,ni sai koya oqo e sa vakarautaki tu mai lagi me nona.


text:
“Era na Taukena na Vuravura na Yalomalumalumu”
Eda sa raica kece na kena vakatanitaki na lewadodonu, kei na nodra vakalolomataki ira na tamata vinaka na tamata ca. Vakacava ena oti dina ena dua na gauna na ka ca kei na veika tawadodonu?
Na Same 37 e vakaraitaka na ka ena yaco, e vakarautaka tale ga na idusidusi ena yaga vei keda nikua. Raica mada se sauma vakacava e vica na taro bibi qo.
Cava meda cakava nida vakararawataki?—Tikina e 1, 2.
Cava ena yacovi ira na tamata ca?—Tikina e 10.
Cava nodra inuinui na tamata vinaka?—Tikina e 11, 29.
Cava meda cakava ena gauna qo?—Tikina e 34.
E vakaraitaka na vosa uqeti vakalou ena Same 37 nira na marautaka na veika totoka ena gauna se bera mai o ira na “nuitaki Jiova qai muria nona sala.” Era na marau na iVakadinadina i Jiova mera vakavulici iko ena iVolatabu. Era na vakaraitaka tale ga na sala mo marautaka kina nomu bula kei na nodra bula na wekamu ena gauna se bera mai.


text:
Kisi ni tara tale na sausaumi
Era vakauta na ivakatakilakila ni sega ni rawata na kisi
Na sala ni nomu kisi ni tokitaki cakacaka o ya ka yaco me taura na kaukauwa mai na taranisimisani ka veidusimaki tiko kina ki na iyalayala kei nomu motoka, se na axles, ena rua na duidui ni moto ni draiva. O rawa ni kunei kina e dakudra na taranisimisani kina e dau kina na kena kaukauwa mai na idini. Ena dua na gauna na kaukauwa e lako mai ena na idini ki na taranisimisani, e sa toso mai na kisi ni tokitaki ki na e liu kei na susugi na qiqi. Kevaka e nomu sausaumi kisi sega o rawa vakavinakataka kina, or replace it with a new or rebuilt transfer case. Na gauna e tekivu kina me sega ni rawata na nomu kisi ni tokitaki o na raica beka na veika oqo:
Duatani toka na domo eso
Rogoca e dua na rorogo e vaka na lasika ni iyaya yani e rawa ni vakaraitaka na gadreva vakalevu cake na lubrication se na veika e daramaki na ka ena taqomaka e dua. E rawa talega ni o ni sa tiko na nomu iyaya makawa se vakacacani, se ni sa vakacacani na nomu isema, ena dua na sinucodo vakasavi na kisi ni sausaumi.
Iyaya lasika yani
Kevaka e muria na lasika yani na nomu iyaya, e rawa ni kena ibalebale ni nomu iyaya e daramaki ka rawa ’ ka maroroya tiko na nomu lori ena rua se va na yava ni qiqi draiva. Oqo e kena ivakarau ni dua na leqa e lako tiko mai vakamalua ia e rawa ni vakaraitaka e dua na leqa bibi.
Baleta na drega ni nona
Ni oti na gauna drega e nomu rawa talaraka sobu ka tekivu me turu. Kevaka o ’ ka vosa tiko e dua nona na ivakatakilakila ena rawa me yaco na lubrication sega ni veirauti kei na vakacaca ni loma bibi.
Vagolei na vakaukauwa
Vagolei na dredre me vu mai tiko na veisemati e dua shift cuva se daramaki. Ena so na gauna, the linkage simply needs lubrication. If the linkage is okay, na leqa e rawa ni vu mai na bent se vakacacani shift forks loma na kisi ni sausaumi.
Vakauta na kisi kurelaki
A hard jerking motion that occurs while accelerating could be caused by fluid levels, fasteners ni kisi ni sereka na sausaumi, iyaya makawa se kila, se defective e clutches. E dua kurelaki rawa talega ni yaco ena isau lailai na totolo ena motoka vata kei na dua na coupling viscous defective se kalaji vakarautaka.
(877) 776-4600 / 407-872-1901
Kacivi nikua, ciqoma na nomu kisi ni tara tale na sausaumi ena mataka!
Select the make of your kisi ni tara tale na sausaumi below:
Na gauna ni sausaumi tara tale
Tarai cake tale na gauna ni sausaumi ni Warner ni Borg
Tarai cake tale na gauna ni sausaumi ni Fabco
Tarai cake tale na gauna ni sausaumi ni Mack
Tarai cake tale na iyaya ni Muailiu vou kisi ni sausaumi
Tarai cake tale na gauna ni sausaumi ni Oshkosh
Tarai cake tale na gauna ni sausaumi ni Rockwell
Tarai cake tale na gauna ni sausaumi ni Spicer
Tarai cake tale na gauna ni sausaumi ni ZF
Kece na ivakaraitaki ena pepa ni vakarau me waqa e vuravura raraba nikua.
E dua sa kaci vei keda ka rawa ni da vakarautaka vakauyaya veiyasai vuravura kei na veiqaravi vata ga ni siga.
*me kilai: transfer cases using a gear drive will produce a gear whine, oqo e matau


text:
Joni
Chapter 12
Ni vo e ono na siga me vakayacori na Lakosivia, sa lako mai o Jisu ki Pecani, na koro nei Lasarusa o koya sa bula tale mai na mate.
2 Sa caka vei Koya e dua na vakayakavi, sa qaravi Koya kina o Maca, sa dua talega vei ira sa dabe vata kei Jisu o Lasarusa.
3 Sa taura o Meri e dua na waiwai i sau levu ka boi vinaka sara ka lumuta na yavai Jisu, ka qai qua na yavai Jisu ena drau ni uluna. Sa botea na loma ni vale taucoko na i boi sa reguregu ni waiwai.
4 Sa dua vei ira na Nona tisaipeli o Jutasa Isikarioti na luvei Saimoni, o koya ga ena volitaki Koya, sa tukuna mai,
5 'Ena cava sa sega ni volitaki kina na waiwai boi sa reguregu oqo me vitusagavulu ka lima na dola, me qai soli vei ira na dravudravua?"
6 Sa cavuta o koya na veika oqo, e sega ni baleta ni a kauwaitaki ira na dravudravua, baleta ga ni sa daubutako, ka sa tiko vua e dua na kato ni i lavo: Sa dauvakayagataka na i lavo sa dau biu tiko e loma.
7 Sa tukuna kina o Jisu, "Laivi koya mada ga ni sa maroroya tiko oqori o koya me baleta na siga ni Noqu bulu.
8 Sa tu vata kei kemuni oqo na dravudravua, ia, oi Au e sega.
9 Era sa kila e lewe levu na Jiu ni sa tiko mai kea o Jisu, era sa sega ni lako mai ena vukui Jisu ga – me ra mai raici Lasarusa talega na tamata sa vakaturi cake mai na mate.
10 Era sa veivosaki talega na bete levu me rawa ni ra vakamatei Lasarusa talega.
11 Ena vuku ni rogorogo oqo, sa lewe vuqa kina na Jiu, era sa lako yani ka vakabauti Jisu.
12 Ena siga ka tarava, era sa lewe vuqa sa lako mai ki na Solevu, ni ra sa rogoca ni sa lako mai o Jisu ki Jerusalemi,
13 era sa taura na drau ni niu ka lako yani me sotavi Koya ka kailavaka: "Osana, sa kalouvinaka o Koya sa lako mai ena yaca ni Turaga! Na Tui Isireli."
14 O Jisu ni sa raica na luve ni asa, sa vodoka sara, me vaka sa volai.
15 "Kua ni rere goneyalewa ni Saioni, Raica sa lako mai na Nomu Tui ka sa vodo mai ena dua na luve ni asa."
16 O ira na Nona tisaipeli era sa sega ni kila taumada tiko na ka oqo, ia, ni sa kau cake o Jisu era sa qai nanuma ka kila, ni veika oqo sa volai oti tu, me baleti Koya.
17 O ira na tamata sa tiko vata kei Koya ni sa kacivi Lasarusa mai nai bulubulu ka sa tucake mai na mate, sa vakadinadinataka na veika oqo,
18 Era sa mai sotavi Koya talega na tamata, baleta ni ra sa rogoca na veika sa cakava o Koya.
19 Era sa veivosaki vakai ira na Farisi, ka vaka: Kemuni sa sega ni rawata e dua na ka, mo ni raica oqo, o vuravura taucoko era sa lako vua.
20 Eso na kai Kirisi era sa lako mai ena solevu ni kana magiti.
21 Era sa lako mai vei Filipe na kai Pecisaita e Kaleli ka taroga, "Ia saka, keimami sa via raici Jisu"
22 O Filipe sa tukuna sara vei Adriu, o Adriu kei Filipe e rau sa tukuna sara vei Jisu.
23 Sa sauma vei rau o Jisu, "Sa lako mai oqo na auwa me vakalagilagi kina na Luve ni Tamata."
24 "Sa dina sara, Au sa tukuna vei kemuni, kevaka sa sega ni lutu ki na qele na sila ka mate, sa tu ga vakai koya, kevaka sa mate ena vuataka na vuana e levu.
25 O koya sa lomana na nona bula ena vakayalia, o koya sa sega ni lomana na nona bula ena vuravura oqo, a sa maroroya ki na bula sega ni mudu.
26 O koya sa qaravi Au, me muri Au, na vanua Au sa tiko kina – ena tiko talega kina o koya sa qaravi Au. Ni o sa qaravi Au – o Tamaqu ena dokai iko.
27 "Sa rarawa vakalevu na yaloqu, na cava Me'u na tukuna rawa? Tamaqu maroroi Au mai na auwa oqo, ia, na i naki ga Au lako mai kina ena auwa oqo.
28 "Tamaqu, mo ni vakacerecerea na Yacamuni" Sa rorogo mai e dua na domo mai lomalagi, "Au sa vakacerecerea oti Au na vakacerecerea tale."
29 O ira na tamata sa tu voleka ka rogoca era sa tukuna, "Sa vosa Vua e dua na agilosi.
30 Sa sauma mai o Jisu, sa sega ni lako mai na rorogo oqo me baleti Au, me baleti kemuni ga.
31 "Sa lewai oqo o vuravura, o koya sa lewa na vuravura ena biu tani.
32 "Oi Au, Kevaka, Au sa laveti cake mai vuravura, Au na dreti ira mai na tamata ki vei Au."
33 Sa tukuna oqo o Koya, na mate ena mate kina.
34 Era sa sauma vua na tamata, "Keimami sa rogoca mai na i vunau ni Koya na Karisito ena tiko me Sega ni mudu; mo tukuna rawa vakacava, "Na Luve ni Tamata ena laveti cake? O cei o Koya oqo na luve ni Tamata?"
35 Sa tukuna sara vei ira o Jisu, "Vakalailai walega na nona tiko vata kei kemudou na rarama. Mo ni toso ni se tiko na rarama de qai toboki kemuni na butobuto ka siviti kemuni. O koya sa lako ena butobuto sa sega ni kila na vanua e lakova.
36 "Ni se tiko vei kemuni na rarama, ni vakabauta na rarama, mo ni yaco kina me luve ni rarama." Sa tukuna o Jisu na veika oqo ka sa lako yani, ka sa vuni mai vei ira.
37 E dina sa cakava o Koya e levu na i vakatakilakila vei ira, era sega ga ni vakabauti koya,
38 me vakayacori ga kina na vosa nei Aisea na Parofita, e a tukuna kina: "Turaga o cei ena vakabauta na neitou i tukutuku? Ki vei cei ena vakarautaki kina na liga ni Turaga?"
39 Era sa sega kina ni vakabauta tale ni sa tukuna o Aisea:
40 "Sa vakamatabokotaki ira ka vakaukauwataka na yalodra, de na qai rai na matadra ka kila mai ena yalodra ka lesu mai vei Au Ka Me'u na vakabulai ira kina."
41 Sa tukuna na veika oqo o Aisea ni sa raica na Nona i ukuuku ka vosa kina ena Vukuna.
42 Vei ira na veiliutaki, e levu sa vakabauti Koya ia, baleti ira ga na Farisi, era sa sega ga ni vakatusa ena matana votu – de ra qai wasei tani mai na vale ni veitavaki;
43 ni ra sa vinakata vakalevu na veidokai vakatamata mai na kena e dokai kina na Kalou.
44 Sa kaci yani vakadomoilevu o Jisu ka vaka: "O koya sa vakabauti Au, sa sega ni vakabauti Au ga, sa vakabauti koya talega sa talai Au mai.
45 "O koya sa raici Au, sa raici Koya talega sa talai Au mai.
46 "Au sa lako mai me vaka na rarama ki vuravura, o koya sa vakabauti Au sa sega ni tiko ena butobuto.
47 "Kevaka e dua sa rogoca na Noqu vosa ka sega ni vakabauti Au, Au sa sega ni lewai koya; Ni'u sa sega ni lako mai me lewai vuravura – Me'u vakabulai vuravura ga.
48 "O koya sa cati Au, ka sega ni via rogoca na Noqu vosa, sa tu vua na veika me lewai koya kina – Na vosa Au sa cavuta e na lewai Koya ena veisiga mai muri.
49 Ni'u sa sega ni vosa ena Noqu lewa ga; o Tamaqu ga sa talai Au mai ka solia mai vei Au na i vakaro ni veika meu tukuna kei na veika Me'u vosa kina.
50 Au sa kila na Nona i vakaro sa bula sega ni mudu o koya oqo, na veika Au na tukuna – me vaka ga na veika sa tukuna mai vei Au o Tamaqu, Au na tukuna.


text:
Sa Vakatakila ko Jisu
Sa Vakatakila ko Jisu Na ka eso sa Kalougata kina na tamata, 1-12. Sa vakavulici ira na nona tamata me ra yaga, 13-16. Sa vakadinadinataka na vunau makawa, 17-20. Sa tukuna na kenai balebale dina na laba, 21-26. Kei na dauyalewa, 27-32. Sa vakavulici ira na nona tamata me ra kakua ni bubului e na veivosaki, 33-37. Me ra kakua ni veisausaumitaka na ca, 38-42. Ka me ra lomani ira na lodra meca, 43-48.
Sa vakavulici ira na nona komata ko Jisu, e nai loloma, 1-4; e Na Masu, 5-15. E na lolo, 16-18. Sa vakarota me ra kakua ni daulomana na ka vakavuravura, 19-23; se lomaocaoca, 24-34.
Sa vakatakila ko Jisu ni sa ca me da daulelewa vei ira na tamata, 1-5; e vinaka me da vakatavuvuli vakavuku, 6. E vinaka me da daumasu vua na Kalou; kai valavala dodonu vei ira na tamata, 7-12. Na matamata-ni-kiro qiqo, kei na sala rabailailai, 13-14. nai vakavuvuli lasi, 15-20. Me da kakua ni rogoca walega na vosa ni Turaga, me da cakava talega, de sa da vaka na tamata sa tara na vale e na nuku, 21-27. Sa kurabui na lewe vuqa e na nonai vakavuvuli, 28-29.


text:
NODA BULA VAKARISITO
Meda Maqosa Tiko ga ena Cakacaka Vakaitalatala—Vakavulici Ira na Gonevuli Mera Vakavakarau
VUNA E BIBI KINA: Nira vakavakarau na gonevuli ena rawarawa nodra kila se nanuma na ka eda vakavulici ira kina. Ni levu na ka era kila ra qai nanuma, ena totolo nodra toso. Ni oti nodra papitaiso, ena vinakati tiko ga mera vakavakarau ena soqoni kei na cakacaka vakaitalatala me rawa nira “yadra” tiko kina. (Mac 25:13) Ena yaga gona mera kila na iwalewale ni vuli, me tiko tale ga nodra ituvatuva. Ni se qai tekivu ga na vuli iVolatabu, meda vukei ira mera dau vakavakarau.
KENA IWALEWALE:
-
Mo ivakaraitaki vinaka. (Rom 2:21) Vakasamataki gonevuli ni o vakavakarau tiko. (km 11/15 3) Me raica ni makataki nomu ivola ni vuli
-
Uqeti koya me vakavakarau. Ni tauyavu ga na vuli, tukuna vua ni noda dau vakavakarau e tiki tale tiko ga ni ituvatuva ni vuli iVolatabu, vakamacalataka na kena yaga. Vakatututaka me volia na gauna me rawa ni vakavakarau. Eso na qasenivuli era solia na nodra ivola sa makataki oti vua na gonevuli me raica na kena yaga. Dau vakavinavinakataki koya ni vakavakarau
-
Vakaraitaka vua na sala me vakavakarau kina. Ni se qai tekivu ga na vuli, eso na qasenivuli era vakayagataka na gauna qori mera vakaraitaka vei gonevuli na sala me vakavakarau kina


text: 22 Qo na ka e tukuna o Jiova: “Mo lako sobu ina nona vale na tui Juta, mo tukuna kina na itukutuku qo.2 Mo kaya, ‘Moni rogoca na vosa i Jiova na tui Juta oni dabe tiko ena idabedabe vakaturaga i Tevita, o kemuni, o ira na nomuni dauveiqaravi kei ira na nomuni tamata era curu mai ena matamata qo.3 Qo na ka e kaya o Jiova: “Moni tokona na lewadodonu, moni valavala dodonu. Moni vakabulai koya e butakoca na liga ni daulawaki. Moni kua ni vakasaurarataka e dua na vulagi, moni kua ni vakararawataka na gone e sega na tamana* se yada.+ Moni kua ni vakadavea na nodra dra na sega ni cala ena vanua qo.+4 Ke oni muria vinaka na vosa qo, era na qai curu yani ena matamata ni vale qo na tui era dabe tiko ena idabedabe vakaturaga i Tevita,+ era vodo qiqi kei na ose, o ira, na nodra dauveiqaravi kei na nodra tamata.”’+5 “‘Ke oni sega ni muria na vosa qo, au bubuluitaka vakataki au,’ e kaya o Jiova, ‘ni na rusa na vale qo.’+6 “Qo na ka e kaya o Jiova me baleta na vuvale nei tui Juta,‘O vakataki Kiliati vei au,Me vaka na ulu i Lepanoni.Ia au na vukici iko mo vanua talasiga,Ena sega ni tawa e dua na nomuni koro.+7 Au na lesia eso na dauvakacaca mera vakacacani iko,Era dui vakaiyaragi.+Era na musuka na nomu sitari digitakiEra na vakabalea ina bukawaqa.+8 “‘Era na lakosivita na koro qo e levu na lewe ni veivanua, era veikayaka: “Na cava e cakava kina qo o Jiova ina koro levu qo?”+9 Era na kaya: “Nira biuta na veiyalayalati nei Jiova na nodra Kalou, era cuva vei ira na kalou tani mera qarava.”’+10 Moni kua ni tagicaki koya e mate,Moni kua ni nanumi koya.Ia moni tagicaki koya vakalevu e biubiu,Ni na sega ni lesu tale mai o koya me raica na vanua e sucu kina.11 “Qo na ka e kaya o Jiova me baleti Salumi*+ na luvei Josaia+ na tui Juta, e veiliutaki tiko me sosomitaki Josaia na tamana, sa biuta na vanua qo: ‘Ena sega ni lesu tale kina o koya.12 Ni na mate ena vanua era kauti koya kina vakavesu, ena sega ni raica tale na vanua qo.’+13 Ena rarawa o koya e tara na nona vale ena ivalavala tawadodonuKei na nona rumu ni vale e cake ena lewa ca,Ni vakacakacakataka wale na wekana,E sega ni via solia na kena isau,+14 E kaya o koya, ‘Au na tara na noqu vale levuE lomalevu na kena rumu e cake.Au na cakava na kena katubaleka,Na kena lalaga na sitari qai boro damudamu.’15 O na lewa tiko ga ni o siviti ira na kena vo ena vakayagataki sitari?O tamamu e kana tale ga e gunu,Ia e tokona o koya na lewadodonu kei na cakadodonu.+E vinaka kina o koya.16 E lewa o koya ena vukudrau na vakaloloma kei na dravudravua,E mani vinaka kina.‘E va qori na kilai au, se sega?’ e kaya o Jiova.17 ‘Na matamu kei na lomamu e goleva ga na nomu rawaka vakailawaki,Mo vakadavea na dra e sega ni cala,Mo veidabui tiko, mo kovea tale ga na ka.’18 “Ia qo na ka e kaya o Jiova me baleti Jioiakimi+ na luvei Josaia na tui Juta,‘Era na sega ni tagicaki koya:“Oilei na taciqu! Oilei na ganequ!”Era na sega ni tagicaki koya:“Oilei na noqu turaga! Oilei na nona lagilagi!”19 Ena bulu ga me vaka na asa,+E yarataki qai biu,Ena taudaku ni matamata e Jerusalemi.’+20 Mo lako cake i Lepanoni mo tagi,Mo tabalaka na domomu e Pasani,Mo tagi mai Aparimi,+Nira sa rusa kece na lomani iko vakalevu.+21 Au a vosa vei iko ni o tikovinaka.Ia o kaya, ‘Au na sega ni muria.’+Qo na nomu ivalavala ni o se gone,O sega ni muria na noqu vosa.+22 E dua na cagi ena vakatalai ira kece na nomu ivakatawa,+Era na kau vakavesu o ira na lomani iko vakalevu.O na vakamaduataki, o na velavela ena nomu rarawa kece.23 O iko o tiko mai Lepanoni,+O vakasova ena sitari,+O na vutugu ni o rarawa,O na yaluma* me vaka na yalewa e vakarau vakasucu!”+24 “‘Niu bula dina tiko,’ e kaya o Jiova, ‘ke mama ivakadei mada ga ni ligaqu imatau o Konaia*+ na luvei Jioiakimi,+ na tui Juta, au na luvati iko tani mai kina!25 Au na soli iko e ligadra na via vakamatei iko,* e ligadra o rerevaka, e liga i Tui Nepukanesa* e Papiloni kei na ligadra na Kalitia.+26 Au na kolotaki iko kei na tinamu e vakasucumi iko ina dua tale na vanua oni sega ni sucu kina, oni na mate tale ga e kea.27 Erau na sega ni lesu ina vanua erau diva.+28 E dua beka na kuro beci, e kakavorovoro na tamata qo o Konaia,Na iyaya e sega ni dua e vinakata?Na cava e kolotaki sobu kina o koya kei ira na nona kawaEra kolotaki ina vanua era sega ni kila?’+29 O iko na vanua, na vanua, na vanua, mo rogoca na vosa i Jiova.30 Qo na ka e kaya o Jiova:‘Moni vola ni sega ni vakaluveni na tamata qo,Na tamata ena sega ni rawata e dua na ka ena nona gauna,Ni na sega ni dua na luvena ena rawataMe dabe ena idabedabe vakaturaga i Tevita me veiliutaki tale e Juta.’”+


text:
Na itokani e voleka sara, e yawa na tacina dina (24)
18 Na tamata e tawasei koya e qara ga na ka e baleti koya,E saqata* na vuku kece.2 Na tamata yalowai e sega ni taleitaka me yalomatua,Ena tukuna ga na ka e tu e lomana.+3 Ni lako mai na tamata ca, e lako tale ga mai na veibeci,Vaka kina na madua kei na rogorogo ca.+4 Na vosa ni gusu ni tamata e wai titobu.+Na ivurevure ni vuku na soniwai e vure tiko.5 E sega ni vinaka me tovaki na tamata ca,+Se kau tani vua na yalododonu na lewadodonu.+6 Na vosa ni yalowai e vakatubuveiba,+Kei na gusuna e sureta na kuita.+7 Na gusu ni yalowai e rusa kina,+Kei na tebenigusuna e icori ni nona bula.8 Na vosa ni dauvakaucaca e vaka na tikinikakana kana vinaka,*+E tilomi me lako sobu sara ina kete.+9 O koya e vakasavuliga ena nona cakacakaErau veitacini kei koya e vakavuleqa.+10 Na yaca i Jiova e valececere kaukaua.+E cici kina na yalododonu me taqomaki.*+11 Na iyau ni vutuniyau e nona koro kaukaua,E vaka na bai cecere ena nona vakasama.+12 Ni viavialevu na loma ni tamata e tarava na rusa,+E liu na yalomalumalumu e tarava na rokovi.+13 O koya e tukuna na ka ni bera ni rogoca,E lialia qai vakamadua.+14 Na loma ni tamata e rawa ni vosota na tauvimate,+Ia o cei e vosota rawa na yalorarawa?*+15 Na lomana na yalomatua e rawata na kilaka,+Kei na daligana na vuku e qara me kunea na kilaka.16 Na nona iloloma e dua e dolava vua na sala,+E sotavi ira kina na tamata rogo.17 O koya e vosa e liu ena nona kisi ena via donu toka,+Me lako mada yani na ito kadua me vakatarogi koya.*+18 Na vakawirimadigi e vakaotia na veiba+E vakatulewataki* rau na ito qaqa.19 Na veitacini erau veicudruvi e dredre, e rawarawa na koro vakabai,+Na nodrau veiba e vaka na ivakadei ni valececere vakabai.+20 Na vua ni ka e tukuna* na tamata ena tawa kina na ketena,+Ena mamau ena ka e tubu ena tebenigusuna.21 Na mate kei na bula e tiko ena kaukaua ni yame,+O ira na vinakata mera vakayagataka era na kania na vuana.+22 O koya e kunea na yalewa vinaka me watina, e kunea na ka vinaka,+E lomani koya o Jiova.+23 Na tamata dravudravua e vakamamasu ni vosa,Ia na tamata vutuniyau e sauma yani vakaukaua.24 E tiko na itokani era via veivakaleqai,+Ia e tiko na itokani eda veivolekati sara, e yawa na tacida dina.+


text: 23 Ena ikavitu ni yabaki, e yaloqaqa mai o Jioiata qai veiyalayalati kei ratou na turaga ni vica vata na drau,+ oya o Asaraia na luvei Jiroame, o Isimeli na luvei Jionanai, o Asaraia na luvei Opeti, o Mesea na luvei Ataia, kei Ilisafati na luvei Sikiri.2 Eratou qai lako yani e Juta taucoko me ratou kumuni ira vata na Livai+ mai na koro kece e Juta kei ira na turaga ni mataqali e Isireli. Nira yaco i Jerusalemi,3 era veiyalayalati+ kei na tui na ivavakoso taucoko ena vale ni Kalou dina, e qai kaya vei ira o koya:“Raica! Ena veiliutaki na luvenitui me vaka e yalataka o Jiova vei ira na luvei Tevita.+4 Qo na ka moni cakava: E dua na kena iwase vei kemuni na bete kei na Livai oni veiqaravi+ ena Siga ni Vakacecegu moni ivakatawa ni katuba,+5 e dua tale na kena iwase oni na tiko ena valenitui,+ e dua tale na kena iwase oni na tiko ena Matamata ni Yavu, era na tiko na lewenivanua kece ena raranivale i Jiova.+6 Me kua ni dua e curu ena vale i Jiova, o ira ga na bete kei ira na Livai era veiqaravi tiko.+ O ira ga qo era na curu nira savasava, o ira kece na lewenivanua era na qarava tiko ga na nodra itavi vei Jiova.7 Mera wavokita na tui na Livai, mera taura yadua e ligadra na nodra iyaragi. Me vakamatei o koya e curu yani e vale. Moni tiko vata kei na tui ena vanua ga e lako kina.”*8 Era vakayacora na Livai kei ira kece na Juta na ka e vakarota o Jioiata na bete. Era dui kauta sara na nodra tamata era veiqaravi ena Siga ni Vakacecegu kei ira na sega ni veiqaravi ena Siga ni Vakacecegu,+ ni sega ni vakasuka na iwasewase qori+ o Jioiata na bete mai na nodra itavi.9 E qai solia o Jioiata na bete vei ratou na turaga ni vica vata na drau+ na moto, na isasabai lalai,* kei na isasabai mokimokiti nei Tui Tevita+ era tu ena vale ni Kalou dina.+10 E qai lesi ira kece na lewenivanua o koya mera dui taura na nodra iyaragi, mai na yasa imatau ni vale ina yasa imawi ni vale volekata na icabocabonisoro, volekata na vale, mera wavokita tu na tui.11 Era qai kauta mai na luvenitui,+ era biuta vua na isalanitui kei na iVakadinadina,*+ era buli koya sara me tui, eratou lumuti koya o Jioiata kei ratou na luvena. Eratou kaya: “Me bula balavu na tui!”+12 Ni rogoca o Acalaia na nodra cici tiko na lewenivanua mera vakacaucautaka na tui, e lako sara yani vei ira na lewenivanua ena vale i Jiova.+13 E raica o koya ni duri volekata tu na tui na nona duru ena icurucuru. Era tu volekata na tui na turaga+ kei ira na uvu biukila, era marau tiko na lewenivanua kece,+ era uvuca tiko na biukila, era liutaka tiko na veivakacaucautaki o ira na daulagasere era vakaiyaya ni qiriqiri. E dresulaka sara na nona isulu o Acalaia, e kailavaka: “Na vere! Na vere!”14 Ia o Jioiata na bete e kauti ratou mai na turaga ni vica vata na drau, o ratou na lesi me ratou lewa na mataivalu, e kaya vei ratou: “Mo dou kauti koya tani ena loma ni iyatu, ke dua e muri koya dou vakamatei koya ena iseleiwau!” Ni a kaya na bete: “Me kua ni vakamatei o koya ena vale i Jiova.”15 Era mani vesuki koya, ni yaco yani o koya ena icurucuru ni ose ena valenitui, era vakamatei koya sara e kea.16 E qai cakava o Jioiata e dua na veiyalayalati ena vukuna, o ira na lewenivanua kece, kei na tui mera tamata i Jiova tiko ga.+17 Oti qori era lako kece na lewenivanua ina vale* i Peali mera basuka,+ mera vorovorolaka na nona icabocabonisoro kei na kena ivakatakarakara,+ era qai vakamatei Matani na bete i Peali+ ena mata ni icabocabonisoro.18 E mani lesi ira na bete kei ira na Livai o Jioiata mera lewa na vale i Jiova, o ira e lesia vakaiwasewase o Tevita mera lewa na vale i Jiova mera cabora na isoro kama i Jiova+ me vaka e volai ena Lawa e vola o Mosese+ nira marau tiko ra qai lagasere me vaka e vakarota o Tevita.19 E biuti ira tale ga na ivakatawa ni matamata+ volekata na matamata ni vale i Jiova, me kua ni curu kina e dua e sega ni savasava ena dua na ka.20 E kauti ratou na turaga ni vica vata na drau,+ o ira na turaga, o ira na iliuliu ni lewenivanua, kei ira kece na lewenivanua mera kauta sobu na tui mai na vale i Jiova. Era curu ena matamata e cake mera lako ina valenitui ra qai vakadabera na tui ena idabedabe vakaturaga+ ni matanitu.+21 Era marau vakalevu na lewenivanua kece, e sega ni tikoyavavala na koro nira sa vakamatei Acalaia oti ena iseleiwau.


text:
ITALANOA 104
Lesu i Lomalagi o Jisu
E VAKARAITAKI koya vakalevu o Jisu vei ira na nona imuri ena vica tale na siga emuri. Dua na gauna era raici koya kina e rauta ni 500 na tisaipeli. Ena gauna e rairai kina vei ira, o kila se cava e vakamacalataka vei ira? Na Matanitu ni Kalou. E talai Jisu mai vuravura o Jiova me vakatavuvulitaka na veika me baleta na Matanitu ni Kalou. Ni sa vakaturi mai na mate, e vakayacora tiko ga oqori o koya.
O se nanuma tiko se cava na matanitu ni Kalou? Io, oqori e dua dina na matanitu mai lomalagi, qai digitaki Jisu na Kalou me kena tui. Me vaka eda sa raica mai, sa vakadinadinataki koya oti o Jisu ni na tui uasivi ni a vakani ira na waloloi, vakabulai ira na tauvimate, kei ira sara mada ga era sa mate tu!
Sa na vakacava beka na bula e vuravura ni sa veiliutaki mai lomalagi o Jisu me dua na udolu na yabaki? Io, e sa na vuki o vuravura taucoko me parataisi totoka. Sa na oti vakadua na ivalu, ivakarau ca, tauvimate, kei na mate sara mada ga. Eda kila ni na yaco dina oqori, ni a bulia na Kalou na vuravura me parataisi meda bula marau kina na tamata. Oqori sara ga na inaki a bulia kina na were o Iteni mai na ivakatekivu. Ena qai raica o Jisu me vakayacori na ka e vinakata na Kalou me caka.
Sa kena gauna oqo me lesu i lomalagi o Jisu. E rauta ni 40 na siga nona rairai tiko vei ira nona tisaipeli. Era vakadinata ni sa bula tale. Ia ni bera ni biuti ira nona tisaipeli, e kaya vei ira o Jisu: ‘Dou tiko ga e Jerusalemi me yacova sara ni dou sa rawata na yalo tabu.’ Na yalo tabu, na igu yavavala ni Kalou, e vaka na liwa ni cagi, ena vukei ira na nona imuri mera cakava na loma ni Kalou. E kaya o Jisu: ‘Dou vunautaki au me yacova na iyalayala kei vuravura.’
Ni tukuna oti ga o Jisu na veika oqori, e yaco sara e dua na ka veivakurabuitaki. Sa tubu cake vakamalua i lomalagi, me vaka ga o raica tiko e ke. Sega ni dede, sa tabonaki koya na o, sa yali sara mai na matadra na tisaipeli. Sa lako i lomalagi o Jisu, qai tekivu liutaki ira mai na nona imuri era tiko e vuravura.


text: 1 Ena ikarua ni yabaki nei Tui Taraiasi, ena ikaono ni vula, ena imatai ni siga ni vula, e vosa o Jiova vei Akeai*+ na parofita me tukuna vei Serupepeli+ na luvei Salacieli na kovana e Juta, kei Josua na luvei Jiosataki na bete levu, e kaya:2 “Qo na ka e tukuna o Jiova ni lewe vuqa,* ‘Era kaya na tamata qo, “Se bera ni kena gauna me tara* kina na vale* i Jiova.”’”+3 E vosa tale o Jiova vei Akeai+ na parofita, e kaya:4 “Qo na gauna moni tiko voli ga ena nomuni vale e ukutaki ena kau totoka, ni rusa tu na vale qo?+5 Qo na ka e tukuna o Jiova ni lewe vuqa, ‘Moni tugana e lomamuni* na nomuni ivalavala.6 Oni kaburaka vakalevu na sorenikau, ia e lailai oni tamusuka.+ Oni kana ia oni sega ni mamau. Oni gunu ia oni sega ni vakacegu. Oni vakaisulu ia oni sega ni katakata. O koya e saumi me cakacaka, e biuta na kena isau ena taga qaraqara.’”7 “Qo na ka e tukuna o Jiova ni lewe vuqa, ‘Moni tugana e lomamuni* na nomuni ivalavala.’8 “‘Moni lako cake ina ulunivanua moni kauta mai na kau.+ Ni tara na vale+ meu marautaka, meu vakalagilagi kina,’+ e kaya o Jiova.”9 “‘Oni namaka e levu na ka ia e lailai oni rawata, ni oni kauta mai vale au uvuca tani.+ Ena vuku ni cava?’ e kaya o Jiova ni lewe vuqa. ‘Ni sa rusa tu na noqu vale, oni veiciciyaki ga moni kauaitaka na nomuni dui vale.+10 O koya gona, e sega ni solia na kena tegu na lomalagi e cake, o vuravura e sega ni solia na vuana.11 Au kaya tiko ga me lauqa na vuravura, na veiulunivanua, na covuata, na waini vou, na waiwai, na ka e tubu mai na qele, na tamata kei na manumanu, kei na cakacaka kece ni ligamuni.’”12 E rogoca o Serupepeli+ na luvei Salacieli+ kei Josua na luvei Jiosataki+ na bete levu, kei ira kece na vo ni lewenivanua na vosa i Jiova na nodra Kalou kei na vosa i Akeai na parofita, ni talai koya o Jiova na nodra Kalou, era mani vakaraitaka na lewenivanua nira dokai* Jiova.13 E qai kaya na itukutuku qo o Akeai na italai i Jiova vei ira na lewenivanua, me vaka na ka e lesi koya kina o Jiova, e kaya: “‘Au sa tiko vata kei kemuni,’+ e tukuna o Jiova.”14 E mani uqeta o Jiova na yalo+ i Serupepeli na luvei Salacieli na kovana e Juta,+ na yalo i Josua+ na luvei Jiosataki na bete levu, kei na yalodra na vo ni lewenivanua, era lako sara yani mera cakacaka ena vale i Jiova ni lewe vuqa, na nodra Kalou.+15 E yaco qo ena ika24 ni siga, ena ikaono ni vula, ena ikarua ni yabaki nei Tui Taraiasi.+


text:
29 Ena ikatini ni yabaki, ena ikatini ni vula ena ika12 ni siga ni vula, e vosa vei au o Jiova, e kaya:2 “O iko na luve ni tamata mo rai vei Fero na tui Ijipita, mo parofisaitaka vua na ka ca, kei na ca ena yacovi Ijipita taucoko.+3 Mo cavuta na vosa qo: ‘Qo na ka e tukuna na Turaga Cecere Duadua o Jiova:“Au na valuti iko Fero na tui Ijipita,+Na manumanu vakaitamera ni wasawasa e davo koto ena uciwai lalai ni nona Naile,*+E kaya, ‘E noqu na Uciwai na Naile.Au bulia me noqu.’+4 Ia au na cobara e galegalemu na batinisiwa, au na vakavuna mera kabita na varimu na ika ni nomu Naile.Au na kauti iko cake mai na Naile kei ira kece na ika ni Naile era kabita na varimu.5 Au na biuti iko ena vanua talasiga, o iko kei ira kece na ika ni nomu Naile.O na lutu ena delanivanua ia o na sega ni kumuni se soqoni vata.+Au na soli iko me kedra na manumanu kila ni vanua kei na manumanuvuka ni lomalagi.+6 Era na qai kila kece na lewe i Ijipita ni o yau o Jiova,Nira sega ni tokona tale na vuvale ni Isireli, era dua ga na tolonicovuata madu.*+7 Nira qumia na ligamu, o lauqaqi,O vakavuna mera musuka na tabadra.Nira raviti iko o ramusu,O vakavuna me ninini na yavadra.”*+8 “‘Ia qo na ka e tukuna na Turaga Cecere Duadua o Jiova: “Au na kauta yani vei iko na iseleiwau,+ au na vakamatea na tamata kei na manumanu era tiko vei iko.9 Ena lala na vanua o Ijipita, ena vakarusai,+ era na qai kila ni o yau o Jiova, ni o kaya,* ‘E noqu na Uciwai na Naile, au bulia.’+10 Au na valuti iko gona kei na nomu Naile, au na vakarusa na vanua o Ijipita, ena mamaca, ena laladidi,+ mai Mikitoli+ me yaco i Saini,+ me yaco sara ina iyala ni vanua o Iciopea.11 Ena sega ni taubaletaka na tamata se manumanu,+ ena sega ni tawani me 40 na yabaki.12 Au na vakalala na vanua o Ijipita me vanua lala vei ira na veivanua, ena laladidi na kena koro vei ira kece na koro me 40 na yabaki,+ au na vakasavi ira na Ijipita ina veimatanitu, au na cemuri ira ina veivanua.”+13 “‘Qo na ka e kaya na Turaga Cecere Duadua o Jiova: “Oti e 40 na yabaki au na soqoni ira tale na Ijipita mai vei ira na lewe ni veivanua era vakasavi kina,+14 au na kauti ira mai na Ijipita era kau vakavesu mera lesu ina vanua o Pacirosi,+ na vanua era vu mai kina, era na matanitu lailai e kea.15 Ena lolovira o Ijipita vei ira na veimatanitu, ena sega ni lewai ira na veimatanitu,+ au na vakalailaitaki ira mera kua ni vakamalumalumutaka e dua tale na matanitu.+16 Era na sega ni nuitaki koya tale na vuvale ni Isireli,+ ia era na nanuma na cala ni nodra kere veivuke vei Ijipita. Era na qai kila ni o yau na Turaga Cecere Duadua o Jiova.”’”17 Ena ika27 ni yabaki, ena imatai ni vula ena imatai ni siga ni vula, e vosa vei au o Jiova, e kaya:18 “O iko na luve ni tamata, e vakacakacakataki ira vakalevu na nona mataivalu o Nepukanesa*+ na Tui Papiloni me ravuti Taia.+ Era cou kece, e dradrakusikusi kece na tabadra. Ia e sega ni saumi kina o koya kei na nona mataivalu ena levu ni ka e cakava me valuti kina o Taia.19 “O koya gona, qo na ka e tukuna na Turaga Cecere Duadua o Jiova: ‘Au na solia na vanua o Ijipita vei Nepukanesa* na Tui Papiloni,+ ena kauta na kena iyau, ena kauta e levu na itokinivalu, ena kovea tale ga na ka e vo, qori sara ga ena kedra isau na nona mataivalu.’20 “‘Au na solia vua na vanua o Ijipita me isau ni nona cakacaka me valuti koya,* nira cakava qori ena vukuqu,’+ e kaya na Turaga Cecere Duadua o Jiova.21 “Ena siga oya au na vakatubura e dua na ileu me nona na vuvale ni Isireli,*+ au na solia vei iko na gauna mo vosa vei ira, era na qai kila ni o yau o Jiova.”
iVakamacala e ra
^ Ena tikina qo kei na vo ni tikina, na “Naile” e dusia na uciwai kei na kena ikelimusu.


text:
Janueri 15-21
MACIU 6-7
Sere 21 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“Vakaliuca Tiko ga na Matanitu ni Kalou”: (10 min.)
Mac 6:10—E cavuti tale ga e liu na Matanitu ni Kalou ena masu ni Turaga, e dusia na kena bibi (bhs wase 17 ¶12)
Mac 6:24—Sega ni rawa nida qarava na Kalou kei na “iYau” (“qarava” ivakamacala ni vosa ena Mac 6:24, nwtsty)
Mac 6:33—Ena vakarautaka o Jiova na ka era gadreva o ira na yalodina ni vakaliuca na nona Matanitu (“Vakaliuca . . . tiko ga,” “na Matanitu,” “nona,” “yalododonu” ivakamacala ni vosa ena Mac 6:33, nwtsty; w16.07 12 ¶18)
-
Vakekeli ena Vosa ni Kalou: (8 min.)
Mac 7:12—Eda na muria vakacava na tikinivolatabu qo nida vakarautaka noda ivakamacala ena cakacaka vakaitalatala? (w14 15/5 14-15 ¶14-16)
Mac 7:28, 29—E uqeti ira vakacava na vakarorogo na veivakavulici i Jisu? Na vuna? (“era vakadrukai,” “nona veivakavulici,” “sega ni vakataki ira nodra vunivola” ivakamacala ni vosa ena Mac 7:28, 29, nwtsty)
Na cava o vulica me baleti Jiova ena wili iVolatabu ni macawa qo?
Na cava eso tale na iyau vakayalo o raica ena wili iVolatabu ni macawa qo?
-
Wili iVolatabu: (Me kua ni sivia na 4 na miniti) Mac 6:1-18
GUMATUA ENA CAKACAKA VAKAITALATALA
iMatai ni Veisiko: (Me kua ni sivia na 2 na miniti) Tekivu ni o vakayagataka na Vakatutu ni Veivosaki. Sauma e dua na usutu e dau vakavu veivosaki ena yalava.
iMatai ni Veisikovi Lesu: (Me kua ni sivia na 3 na miniti) Tekivu ni o vakayagataka na Vakatutu ni Veivosaki. E sega ni tiko e vale o koya drau a sota ena imatai ni veisiko, drau veivosaki ga kei na dua na wekana.
Vidio ni iKarua ni Veisikovi Lesu: (5 min.) Me saravi qai veivosakitaki na vidio.
NODA BULA VAKARISITO
“Kua ni Lomaocaoca”: (15 min.) Mera vakaitavi na vakarorogo. Me saravi na vidio Vuli ena Vosa Vakatautauvata i Jisu—Raici Ira na Manumanuvuka kei na Lili.
Vuli iVolatabu ni iVavakoso: (30 min.) jy wase 4
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 132 kei na Masu


text:
WASE 20
iKarua ni Cakamana Mai Kena
MARIKA 1:14, 15 LUKE 4:14, 15 JONI 4:43-54
-
VUNAUTAKA O JISU NI “SA VOLEKA NA MATANITU NI KALOU”
-
VAKABULA E DUA NA GONETAGANE
A tiko me rua na siga o Jisu mai Samaria ni bera ni gole ina nona yasayasa. Dua na ka nona vunau mai Jutia, ia e sega ni lesu i Kalili me lai vakacegu. Sa qai lai gumatua sara na vunau ena vanua a susugi kina. E kila o Jisu ni na sega ni taleitaki e keri ni a tukuna “ni sega ni rokovi na parofita ena nona vanua.” (Joni 4:44) Eratou biuti koya na nona tisaipeli, ratou lesu ina nodratou dui vuvale kei na nodratou cakacaka e liu.
Na itukutuku cava e vunautaka sara o Jisu? “Sa voleka na Matanitu ni Kalou. Ni veivutuni, ni vakabauta na itukutuku vinaka.” (Marika 1:15) Na cava era cakava na lewenivanua? Era ciqomi Jisu e levu na kai Kalili ra qai rokovi koya. Era sega ni cakava ga qori ena vuku ni nona itukutuku. Ena vica na vula yani e liu, era tiko mai Jerusalemi eso na kai Kalili ra qai raica na cakamana i Jisu.—Joni 2:23.
E tekivuna e vei o Jisu na nona cakacaka vakaitalatala e Kalili? Kena irairai e Kena, a vukica kina ena dua na gauna na wai me waini ena magiti ni vakamau. Ni tiko voli mai kea ena ikarua ni gauna qo, e rogoca o Jisu ni davo bibi tiko e dua na gonetagane, sa voleka ni mate. Qori na luvena na vakailesilesi i Eroti Anitipasa, na tui a vakarota me tamusuki na ului Joni na Dauveipapitaisotaki. Ni rogoca na turaga qo ni sa biubiu mai Jutia o Jisu sa tiko e Kena, e biubiu mai na nona itikotiko e Kapenaumi me lai vaqarai Jisu e Kena. E rarawa vakalevu na vakailesilesi, mani vakamasuti Jisu: “Turaga, ni lako sobu mada mai ni bera ni mate na luvequ.”—Joni 4:49.
E rairai kurabuitaka na turaga qori na nona tukuna o Jisu: “Lako, sa bula na luvemu.” (Joni 4:50) E vakabauti Jisu na vakailesilesi i Eroti qai lesu i vale. Era mai tavaki koya na nona dauveiqaravi mera tukuna vua ni sa bula vinaka tale o luvena! E vaqaqa na vakailesilesi se rawa vakacava ya, mani tarogi ira: ‘Na gauna cava e bula vinaka kina?’
Era kaya: “Enanoa ena ikavitu ni aua, sa qai ruru kina nona katakata.”—Joni 4:52.
E kila sara na vakailesilesi ni gauna sara ga ya e kaya kina o Jisu: “Sa bula na luvemu.” E turaga vutuniyau na vakailesilesi qori nira tu nona dauveiqaravi. A qai mai tisaipeli i Karisito kei ratou nona vuvale.
A cakamana vakarua mai Kena o Jisu, a vukica na wai me waini qai vakabula e dua na gonetagane mai na vanua yawa sara e tu kina, rauta ni 26 na kilomita. Eso tale na cakamana i Jisu, ia na nona veivakabulai e vakatakilakilataka ni sa lesu mai Kalili. E parofita dina ni Kalou o koya, ia vakacava ena ‘rokovi ena nona vanua’?
Ena qai kilai qori ni sa lesu ina nona koro o Nasareci. Na cava ena sotavi e kea?


text:
News
Page: 5
Era mai leqa e rauta ni 32 na lewenivanua ena Siga Vakaraubuka ena ualuvu ,tau bi ni uca kei na sisi ni qele mai na vualiku kei Idia. Ciqomi rawa nai tukutuku ena dredre era vakila na veikoro mai kea ena kuitaki ni nodra vale kei na veika era vakanuinui tu kina me baleta na […]
Ratou sa vaqarai tiko e lewe 4 mai vei ira na ovisa e Papua New Guinea ena vuku ni veika vakadomobula ka yaco e Mendi ena macawa sa oti. A mai mate kina e dua na lewenivanua , vakamai talega na veivale kei na iyau , ka toka sara ena udolu vakacaca na ‘kina’ nai […]
E kunei ena mataka nikua e dua na yago ni tamata ena dua na otela mai Nadi, ia, e mai vakaraitaka na Gusunivosa ni Tabana ni Ovisa, o Ana Naisoro, ni lewenivanua oqo ea vulagi tiko ena otela mai Nadi. Sa mai vakaraitaka talega o Naisoro, ni ratou na sega ni rawa ni vakarautaka […]
Era mai leqa e 21 na lewenivanua ena otela na Mogadishu’s Hayat Hotel mai Somalia. E ratou veivuke na dau yadra mai kea vei ira na lewe 106 ka ra tao tu ena otela ni oti na veivanavanai kei na kacabote ni gausaukuro. Namaki tiko na kena rawa ni na tubu na wiliwili ni […]
Eratou sa mai vakaraitaka na Tabana ni Ovisa, ni sega ni dua na vakacalaka ena siga 3 sa oti ena vuku ni sotasota ni Coca-Cola Games vei ira na luveda. Sa mai vakaraitaka talega na Chief Operations Officer ena Tabana ni Ovisa, o ACP Abdul Khan ena nodra sa qarava sara vakavinaka na nodra i […]
E mai druka tale tiko ena i karua ni nodrau veivacu ni IBF, WBO, WBA (Super) heavyweight o Anthony Joshua vei Oleksandr Usyk ena poidi. Vakayacori na veivacu oqo ena mataka nikua. E ratou rivote taka tiko na tabana ni BBC, ni gauna e mai cava kina na veivacu , qai taura na beleti […]
Duatani na nona marau o Jope Saunitakali ni oti na nona raici luvena, o Joseva Ravuaka mai na Vunisea Secondary School, mai rawata na koula ena veitaucici ni 800 na mita ni sub-jujior boys. Tukuna o jope, me vaka ni rau tubutubu, e rau a raica tikoga na veika vakavuli nei Ravuaka, ia, gauna esa […]
E mai cavu i sausau nikua na koronivuli na Mahatma Ghandi Memorial School ,ena nodratou mai rawata ruarua na metali koula vei ira na Senior boys kei ira na senior girls,ena veitau cici ni dua na drau na mita(100 meters) ena yakavi nikua ,ka vakayacori ena HFC BANK STADIUM,ena ni sotasota ni Coca Cola Games,2022. […]
Mate e 21 ka mavoa e 33 ena gauna a kacabote kina e dua na gausaukuro ena loma ni dua na valenilotu ena gauna era masumasu tu kina na lewena. Yaco na ka vakadomobula oqo ena Vukelulu mai Kabul e Afghanistan. Era ciciva yani na dauveivueti na vanua ka sa yaco tu kina na leqa […]
Laisani Kororua ena Koronivuli o Naitasiri Secondary School e mai winitaka na matai ni metali koula ni 2022 Coca Cola Games ni oti na nona vakaitavi ena Sub Junior 1,500 metres ena HFC Bank Stadium. Vakaraitaka o Kororua ni qo sa qai matai ni nona vakaitavi ena Coca-Cola Games ka gadreva me na vota na […]


text:
WASE 5
“Raica na ka ca, na ka Vakasevaki Era Vakayacora Tiko”
TIKINA BIBI: Torosobu na nodra itovo kei na nodra bula vakayalo na Juta
1-3. Na cava e vinakata o Jiova me raica o Isikeli ena valenisoro e Jerusalemi? Na vuna? (Raica na rua na iyaloyalo ena itekivu ni iWasewase 2.)
NI LUVE ni bete na parofita o Isikeli, e kila vinaka na Lawa e soli vei Mosese. E kila vinaka gona na valenisoro e Jerusalemi kei na sokalou savasava e dodonu me caka vei Jiova. (Isik. 1:3; Mala. 2:7) Ia qo era na kidroataka eso na Jiu yalodina okati kina o Isikeli na ka e yaco tiko ena valenisoro i Jiova ena 612 B.G.V.
2 E vinakata o Jiova me raica o Isikeli na ituvaki torosobu e caka tiko ena valenisoro, me qai tukuna na ka e raica vei ira na “qase ni Juta” era vesu vata tu. (Wilika Isikeli 8:1-4; Isik. 11:24, 25; 20:1-3) Ena veidusimaki ni yalo tabu, o Jiova e kauti Isikeli (ena raivotu) i Jerusalemi mai na nona vale e Teliapipi, volekata na uciwai na Kipa mai Papiloni, rauta ni drau vakacaca na maile ena ra. E kauti koya ina valenisoro, ena matamata ena vualiku ni raranivale e loma. Qori na vanua e tekivu vakaraitaka kina o Jiova vei Isikeli na valenisoro ena raivotu.
3 E raica o Isikeli e va na ka vakadomobula e vakaraitaka na kena vakadukadukalitaki na sokalou savasava. Na cava sa yacoena sokalou savasava i Jiova? E vakaibalebale vakacava vei keda nikua? Meda tomani Isikeli sara. Meda dikeva mada e liu na ka e namaka o Jiova vei ira na dau sokaloutaki koya.
“O Yau . . . na Kalou e Vinakata me Qaravi Duadua Ga”
4. Na cava e vinakata o Jiova vei ira na dau sokaloutaki koya?
4 Rauta na ciwa na senitiuri yani e liu ni bera na gauna i Isikeli, e tukuna vakamatata o Jiova na ka e vinakata vei ira na sokaloutaki koya. Ena ikarua ni Vunau e Tini, e tukuna vei ira na Isireli: * “O yau o Jiova na nomu Kalou, na Kalou e vinakata me qaravi duadua ga.” (Lako 20:5) Na matavosa “qaravi duadua ga,” e dusia ni o Jiova e sega ni vinakata me sokaloutaki e dua tale na kalou. Eda dikeva ena Wase 2 ni ivola qo, ni vinakati ena sokalou savasava me sokaloutaki duadua ga o Jiova. Me vakaliuci duadua ga o koya. (Lako 20:3) Kena ibalebale, e namaka o Jiova mera savasava vakayalo na nona dauveiqaravi, mera kua ni bosoka vata na sokalou savasava kei na sokalou lasu. Ena 1513 B.G.V., era yalorawarawa na Isireli mera ciqoma na Lawa ni veiyalayalati. Nira cakava qori, era sa vakadonuya mera sokaloutaki Jiova duadua ga. (Lako 24:3-8) E yalodina o Jiova ena nona veiyalayalati, e namaka tale ga mera yalodina va qori o ira na veiyalayalati kei koya.—Vkru. 7:9, 10; 2 Sam. 22:26.
5, 6. Na cava mera sokaloutaki Jiova duadua ga kina na Isireli?
5 Vakacava e namaka o Jiova mera sokaloutaki koya duadua ga na Isireli? Io, e dodonu ga! Ni Kalou Kaukaua Duadua, e Cecere Duadua e Lomalagi kei Vuravura, e iVurevure tale ga ni bula qai dau vakarautaka na veika eda gadreva. (Same 36:9; Caka. 17:28) E vakabulai ira tale ga na Isireli. Ni solia vei ira na iVunau e Tini, e vakadreta: “O yau o Jiova na nomu Kalou, au kauti iko tani mai na vanua o Ijipita, mai na vale ni veivakabobulataki.” (Lako 20:2) E matata vinaka ni dodonu ga mera sokaloutaki Jiova mai vu ni lomadra na Isireli.
6 E sega ni dau veisau o Jiova. (Mala. 3:6) E dau vinakata me qaravi duadua ga. Vakasamataka mada nona rai ena va na ka torosobu e vakaraitaka vei Isikeli ena raivotu.
Kena iMatai: Qaravi na iVakatakarakara ni Vuvu
7. (a) Na cava era cakava tiko na Jiu vukitani ena mata ni valenisoro ena vualiku? Na cava e qai cakava o Jiova? (Raica na imatai ni iyaloyalo.) (b) Ena sala cava e vuvu kina o Jiova? (Raica na ivakamacala e ra.)
7 Wilika Isikeli 8:5, 6. E kidroa sara ga o Isikeli! Ena matamata ni valenisoro ena vualiku, era qarava tiko na matakau se ivakatakarakara na Jiu vukitani. De duru ni sokalou e vakatakarakarataki Asera, na kalou yalewa era tukuna na kai Kenani ni wati Peali. Se mani cava e tukuni, o ira na Isireli dau qaravi matakau qori era vakaleqa nodra veiyalayalati kei Jiova. Nira sokaloutaka na ivakatakarakara, era vakavuna me vuvu na Kalou, ra qai vakacudrui koya vakalevu ni dodonu me sokaloutaki duadua ga o Jiova. * (Vkru. 32:16; Isik. 5:13) Vakasamataka mada: Sa sivia na 400 na yabaki na kena dau kilai tu ni dau tiko o Jiova ena nona tikina tabu. (1 Tui 8:10-13) Ia qo ni caka sara tiko ga na qaravi matakau ena valenisoro, era vakavuna me ‘yawaka kina na nona tikina tabu’ o Jiova.
8. E vakaibalebale vakacava vei keda nikua na raivotu i Isikeli me baleta na ivakatakarakara ni vuvu?
8 E vakaibalebale vakacava vei keda nikua na raivotu i Isikeli me baleta na ivakatakarakara ni vuvu? Na ka era cakava na Juta vukitani eda lai nanumi ira kina na lotu ni Veivanua vaKarisito. Era kaya tiko na lotu ni Veivanua vaKarisito nira sokaloutaka na Kalou, ia e sega ni vakadonuya na Kalou nodra sokalou nira qaravi matakau. Ni sega ni dau veiveisau o Jiova, eda rawa ni vakadeitaka ni o lotu ni Veivanua vaKarisito, me vakataki ira na Juta vukitani, era vakacudrui Jiova sara ga. (Jeme. 1:17) Macala ga ni o Jiova e yawaki ira na lotu ni Veivanua vaKarisito!
9, 10. Na cava eda rawa ni vulica vei ira na dau qaravi matakau ena valenisoro?
9 Na cava eda rawa ni vulica vei ira na dau qaravi matakau ena valenisoro? Meda qaravi Jiova duadua ga e bibi meda “dro tani mai na qaravi matakau.” (1 Kor. 10:14) Eda na rairai kaya, ‘Au na sega vakadua ni vakayagataka na ivakatakarakara ena noqu sokalou vei Jiova!’ Ia e levu tu na iwalewale ni qaravi matakau, eso e sega ni laurai levu. E kaya e dua na ivakamacala ni iVolatabu: “Ena rairai nanuma e dua ni qaravi matakau e vakatauvatani ina dua na ka e yaga, se kaukaua e bibi cake mai na noda qaravi Kalou.” E rawa ni okati me qaravi matakau na iyau, ilavo, veiyacovi, ka ni veivakamarautaki—na ka eda vakaliuca ena noda bula qai sosomitaka na veiqaravi e dodonu me caka duadua ga vei Jiova. (Maciu 6:19-21, 24; Efeso 5:5; Kolo. 3:5) Meda qarauni keda mai na ivakarau ni qaravi matakau kece, baleta e vinakata o Jiova meda sokaloutaki koya duadua ga mai vu ni lomada!—1 Joni 5:21.
10 Na imatai ni ka e vakaraitaka o Jiova vei Isikeli e okati kina na “ka vakasevaki e torosobu sara.” Ia o Jiova e tukuna vua na nona parofita: “O na raica e levu tale na ka vakasevaki e torosobu sara.” Na cava tale e rawa ni vakadomobula mai na qaravi ni ivakatakarakara ni vuvu ena valenisoro?
Kena iKarua: Era Vakama na 70 na Qase na ka Boivinaka Vei Ira na Kalou Lasu
11. Na ka vakadomobula cava e raica o Isikeli ni curu yani ena raranivale e loma volekata na icabocabo ni valenisoro?
11 Wilika Isikeli 8:7-12. E qiva na lalaga o Isikeli me curu yani ena raranivale e loma volekata na icabocabo ni valenisoro, e raica sara na ka vakadomobula e ceuti tu ena lalaga oya “na manumanu qasi kece kei na manumanu vakasisila, kei na nodra matakau vakasisila kece.” * Qori e vakatakarakarataka na kalou lasu. E vakasisila sara na ka e raica tarava o Isikeli: “E 70 na qase ni vuvale ni Isireli” era tucake tu “ena buto” ra qai vakama tiko na ka boivinaka vei ira na kalou lasu. Ena Lawa, na vakamai ni ka boi vinaka e dusia ni vakadonui na nodra masu na dau sokalou yalodina. (Same 141:2) Ia e tawasavasava qai boi ca vei Jiova na ka boivinaka era vakama na 70 na qase vei ira na kalou lasu. Na nodra masu e vakasisila na kena iboi vei Jiova. (Vkai. 15:8) Era vakaisini ira ga na qase qori nira kaya: “E sega ni raici keda o Jiova.” Ia e raici ira vinaka tu o Jiova, e qai vakaraitaka vei Isikeli na ka e yaco dina tiko ena nona valenisoro!
12. Na cava meda yalodina tiko ga kina nida tiko mada ga ena “buto”? O cei mera ivakaraitaki vinaka ena tikina qo?
12 Na cava eda rawa ni vulica vei ira na 70 na qase ni Isireli era vakama na ka boivinaka vei ira na kalou lasu? Me rogoca na Kalou noda masu qai savasava e matana na noda sokalou, e bibi meda yalodina nida tiko mada ga “ena buto.” (Vkai. 15:29) Meda nanuma tiko ni sega ni dua na ka e vunitaki ena mata i Jiova. Ke da vakabauta ni bula dina tiko o Jiova eda na sega ni cakava lo e dua na ka me vakacudrui koya. (Iper. 4:13) Mera ivakaraitaki sara ga na qase ni ivavakoso ena kena muri na ivakavuvuli vakaivolatabu. (1 Pita 5:2, 3) Era namaka na lewe ni ivavakoso me muria na qase ni ivavakoso na ivakavuvuli vakaivolatabu “ena buto,” oya ke sega mada ga ni dua e raici koya.—Same 101:2, 3.
Kena iKatolu: “Yalewa, Era Tagicaka Tiko na Kalou o Tamusi”
13. Na cava e raica o Isikeli nira cakava tiko na yalewa vukitani ena matamata ni valenisoro?
13 Wilika Isikeli 8:13, 14. Ni oti na imatai ni rua ni ivalavala vakasisila, e tukuna tale vei Isikeli o Jiova: “O na raica e levu tale na ka vakasevaki e torosobu sara era vakayacora tiko.” Na cava e qai raica tarava na parofita? “Ena matamata ni vale i Jiova e tiko ena vualiku,” e raica “nira dabe tiko e kea na yalewa, era tagicaka tiko na kalou o Tamusi.” Ena ivola vakaSumeria e vakatokai o Tamusi me o Dumusi na kalou lasu ni Mesopotemia, e dau nanumi tu ni watina o Isitari na kalou yalewa ni vakatubukawa. * Era tagicaka na yalewa ni Isireli me ivalavala ni nodra sokalou e sema ina nona mate o Tamusi. Nira tagicaki Tamusi tiko na yalewa ena valenisoro i Jiova era sa cakava tiko nodra ivalavala na lotu butobuto, ena vanua sara ga e dau caka kina na sokalou savasava. Ia e sega ni vakadonui na ivakarau ni sokalou era cakava tiko qori ena valenisoro i Jiova. Na vuna? Ena rai i Jiova na ka era cakava tiko na yalewa vukitani qori e “ka vakasevaki”!
14. Na cava eda vulica me baleta na rai i Jiova ena ka era cakava na yalewa vukitani?
14 Na cava eda vulica ena rai i Jiova me baleta na ka era cakava na yalewa qori? Me savasava noda sokalou, meda kua vakadua ni bosoka vata na sokalou savasava kei na ivakarau dukadukali ni lotu butobuto. Meda kua gona ni vakaitavi ena soqo e yavutaki ena lotu butobuto. Vakacava e dodonu meda kauaitaka na vanua era yavutaki mai kina na soqo va qori? Io! Ena rairai nanumi tu nikua ni sega ni dua na leqa na kena marautaki eso na soqo me vaka na Kirisimasi kei na Siganimate. Ia meda kua ni guilecava ni o Jiova e raica sara ga na vanua era yavutaki mai kina na soqo era marautaki tu nikua. De sa dede na kena bosoki vata tiko kei na sokalou savasava, e sega ni kena ibalebale ni vakadonuya o Jiova na mataqali sokalou va qori.—2 Kor. 6:17; Vkta. 18:2, 4.
Kena iKava: Era “Cuva Tiko ena Matanisiga” e 25 na Tagane
15, 16. Na cava era cakava tiko na 25 na tagane ena raranivale e loma ni valenisoro? Cava e vakacudrui Jiova kina vakalevu?
15 Wilika Isikeli 8:15-18. E cavuta o Jiova na ikava kei na iotioti ni ka vakadomobula ena vosa kilai levu qo: “O na raica na ka e vakasevaki mai na kena qo.” De a nanuma na parofita: ‘Na cava tale e ca sara mai na kena au sa raica oti?’ Sa tu qori o Isikeli ena raranivale e loma ni valenisoro. E raica ena mata ni valenisoro e 25 na tagane nira “cuva tiko ena matanisiga ena tokalau” mera sokalou. O ira na tagane qori era vakacudrui Jiova sara ga vakalevu. Ena sala cava?
16 Raitayaloyalotaka mada: E tara na valenisoro ni Kalou me donuya na tokalau na kena icurucuru. O ira na dau sokalou era curu yani ena valenisoro era na qara ina ra qai vakanadaku ena tokalau vanua e cabe mai kina na matanisiga. Ia o ira na 25 na tagane ena raivotu era “vakanadakuya tu na valenisoro” ra qai vakanamata ena tokalau mera sokaloutaka na matanisiga. Nira cakava qori, era sa vakanadakui Jiova, ni valenisoro ya “na vale i Jiova.” (1 Tui 8:10-13) Era vukitani na 25 na tagane qori. Era vakalecalecavi Jiova ra qai beca na ivakaro ena Vakarua 4:15-19. Dua na ka nodra vakacudruya na Kalou e dodonu me sokaloutaki duadua ga!
E dodonu me sokaloutaki duadua ga o Jiova
17, 18. (a) Na cava eda vulica ena kedra itukutuku na dau sokaloutaka na matanisiga ena valenisoro? (b) Na veiwekani cava era vakaleqa na Isireli? E yaco vakacava qori?
17 Na cava eda rawa ni vulica ena kedra itukutuku na dau sokaloutaka na matanisiga? Me savasava tiko ga noda sokalou, meda kerei Jiova me solia vei keda na kilaka kei na vuku vakayalo. Nanuma tiko ni o “Jiova na Kalou e matanisiga,” na nona Vosa tale ga e ‘vakararamataka’ na noda sala. (Same 84:11; 119:105) E vakararamataka o Jiova na lomada kei na noda vakasama ni vakayagataka na nona Vosa kei na ivola vakaivolatabu e tabaka na nona isoqosoqo. Eda kila kina na sala ena rawati kina na marau dina ena gauna qo kei na bula tawamudu ena gauna se bera mai. Ia ke da vakararavi ena vuravura qo me vinaka kina na ivakarau ni noda bula, eda sa na vakanadakui Jiova tiko. Qori ena vakacudrui koya vakalevu, ena vakamosia na lomana. Eda na sega vakadua ni via cakava qori vua na noda Kalou! E yaga tale ga vei keda nikua na raivotu i Isikeli, meda kua ni maliwai ira era cata na ka dina, vakabibi o ira na vukitani.—Vkai. 11:9.
18 Eda sa dikeva oti mai na va na ka vakadomobula e raica o Isikeli me baleta na qaravi matakau kei na sokalou lasu, e vakaraitaka na torosobu ni nona vukitani vakayalo o Juta. Nira sa dukadukali vakayalo, era vakaleqa kina na Isireli na nodra veiwekani kei na Kalou. Ia ni dukadukali na sokalou, ena laurai tale ga na itovo dukadukali. E sega ni kurabuitaki gona ni o ira na Isireli vukitani e ca sara ga na nodra ivalavala, era vakaleqa nodra veiwekani kei Jiova, kei ira na so tale. Meda raica mada qo nona uqeti vakayalo na parofita o Isikeli me vakamacalataka na nodra itovo torosobu na Juta.
iValavala Vakasisila—‘Vakayacori tiko na iValavala Torosobu’
19. E vakamacalataka vakacava o Isikeli na torosobu ni nodra itovo na veiyalayalati kei Jiova?
19 Wilika Isikeli 22:3-12. E laurai sara ga na ivalavala vakasisila vei ira na veiliutaki kei ira na lewenivanua. Era vakayagataka nodra lewa “na Turaga” se iliuliu mera vakamatei ira kina na sega ni cala. O ira na lewenivanua era muri ira na nodra iliuliu ena beci ni Lawa ni Kalou. Ena vuvale, era “vosabeci” nodra itubutubu na gone, e takalevu tale ga na veimoceri vakaveiwekani. O ira na Isireli talaidredre era dabui ira na vulagi, ira na sega ni vakatamani kei ira na yada. O ira na kena tagane era vakacacana na watidra na kainodra. Era kocokoco nira veivaqumi, dau kovea na ka ra qai lavaka vakalevu na tubu ni dinau. Sa na rarawataka dina o Jiova na nodra vakalecalecava na nona tamata na Lawa. Era sega ni kila ni vakarautaka o Jiova na Lawa qori baleta ni lomani ira. E vakararawataki Jiova na torosobu ni nodra itovo. E dusimaki Isikeli me tukuna vei ira: “O sa guilecavi au vakadua.”
20. Na cava e vakaibalebale kina vei keda nikua na ka e tukuna o Isikeli me baleta na ivalavala vakasisila kei Juta?
20 E vakaibalebale vakacava vei keda nikua na ka e tukuna o Isikeli me baleta na nodra ivalavala vakasisila na Juta? Eda lai nanuma kina na ivalavala torosobu ni vuravura eda bula tu kina qo. Era vakayagataka vakatani na nodra kaukaua na veiliutaki vakapolitiki ra qai vakalolomataki na lewenivanua. O ira na iliuliu ni lotu, vakabibi o ira na lotu ni Veivanua vaKarisito era vakalougatataka na ivalu ni veimatanitu, era mate kina e sivia na milioni na lewenivanua. Era beca na italatala nilotu na ivakatagedegede savasava qai matata ni iVolatabu me baleta na veiyacovi. Oya na vuna sa qai torosobu ga kina na itovo ni tamata ena vuravura nikua. Eda vakadeitaka gona ni o Jiova ena tukuna vei lotu ni Veivanua vaKarisito na ka vata ga e tukuna vei ira na Juta vukitani: “O sa guilecavi au vakadua.”
21. Na cava eda vulica ena nodra ivalavala vakasisila na Juta ena gauna makawa?
21 Na cava eda rawa ni vulica ena nodra ivalavala vakasisila na Juta ena gauna makawa? Me vakadonuya o Jiova na noda sokalou, bibi me savasava na ivakarau kece ni noda bula. E sega ni rawarawa qori ena vuravura torosobu eda bula tu kina qo. (2 Tim. 3:1-5) Ia eda kila na rai i Jiova me baleta na itovo dukadukali kece. (1 Kor. 6:9, 10) Eda talairawarawa ena ivakatagedegede savasava i Jiova nida lomani koya kei na nona lawa. (Same 119:97; 1 Joni 5:3) Ke dukadukali na noda itovo, eda sa vakaraitaka tiko nida sega ni lomana na Kalou savasava. Eda na sega vakadua ni vinakata me tukuna vei keda o Jiova: “O sa guilecavi au vakadua.”
22. (a) Ni o railesuva na ka e vakatakila o Jiova me baleti ira na Juta, na cava o vakadeitaka mo cakava? (b) Na cava ena veivosakitaki ena wase tarava?
22 Eda sa vulica mai eso na ka bibi me baleta na rai i Jiova ena nodra ivalavala torosobu vakayalo, vakayago na lewe i Juta makawa. Eda uqeti meda sokaloutaki Jiova duadua ga. E bibi meda qarauna na iwalewale kece ni qaravi matakau qai savasava tiko ga na noda itovo. Ia na cava e qai cakava o Jiova vei ira na nona tamata tawayalodina? E tukuna vei Isikeli o Jiova ni mai cava na nona raivotu ena valenisoro: “Au na cudruvi ira vakalevu.” (Isik. 8:17, 18) Eda na via kila na ka e cakava o Jiova vei ira na Juta tawayalodina, ni na tautauvata qori kei na vakataulewa ena caka ena vuravura ca qo. Eda na dikeva ena wase tarava na kena vakayacori vei Juta na vakataulewa i Jiova.
^ para. 4 Ena ivola na Isikeli, na vosa “Isireli” e dau dusi ira na lewe i Juta kei Jerusalemi.—Isik. 12:19, 22; 18:2; 21:2, 3.
^ para. 7 Na vosa “vuvu” e vakaraitaka na kena bibi vei Jiova na yalodina. Eda lai nanuma kina na tagane vakawati e vuvu qai cudruvi watina ke mani tawayalodina vua. (Vkai. 6:34) Me vakataki koya ga na tagane vakawati qori, o Jiova e cudruvi ira tale ga na veiyalayalati kei koya nira tawayalodina ra qai sokaloutaka na ivakatakarakara. E tukuni ena dua na ivola: “Nona vuvu na Kalou . . . e vu mai na nona savasava. Ni o Koya duadua ga e Yalosavasava. . . , Ena sega ni vinakata me dua tale e sokaloutaki.”—Lako 34:14.
^ para. 11 Na vosa vakaIperiu ni “matakau vakasisila” e rairai vosa veiwekani kei na vosa vakaIperiu ni “denimanumanu,” e vosa veibeci.
^ para. 13 E sega ni dua na yavu dina ni o Tamusi e dua tale na yaca i Nimiroti.


text:
WASE 44
Vakamaravutaka o Jisu na Wasawasa
MACIU 8:18, 23-27 MARIKA 4:35-41 LUKE 8:22-25
-
VAKAMARAVUTAKA O JISU NA WASA O KALILI
E wawale o Jisu ni levu sara na itavi e qarava. Ni karobo na vanua, e kaya vei ratou na tisaipeli: “Tou lele mada ina baravi e tai,” e veibasai kei na yasayasa vaka Kapenaumi.—Marika 4:35.
E tiko ena tokalau ni baravi ena Wasa o Kalili na yasayasa o Kerikesa, e vakatokai tale ga me Tikapoli. Era vakaitikotiko ena koro lelevu ena Tikapoli e levu na Jiu, ia e takalevu kina na itovo vaKirisi.
Ni kilai sa biubiu mai Kapenaumi o Jisu, era muri eso tale ena waqa. (Marika 4:36) E lekaleka ga na vodo waqa me yaco i tai. Na Wasa o Kalili e vaka ga e dua na drano levu. E rauta ni 21 na kilomita na kena balavu qai 12 na kilomita na kena raba, ia e titobu.
E uasivi o Jisu, ia e dau wawale ena vuku ni nona ogaoga ena cakacaka vakaitalatala. Ni seredali ga na waqa, e lai davo ena muaimuri ni waqa o Jisu, e vakailokoloko toka, mani moce lutu sara.
Eratou dausoko eso na yapositolo, ia e sega ni soko rawarawa qo. Era wavokita na yasayasa qo na veiulunivanua qai dau vakilai ena Wasa o Kalili ni katakata na cagi e dela ni wai. Ni rau sota ena so na gauna na cagi katakata kei na cagi batabata mai na veiulunivanua, e dau tubu vakasauri na cava qai voravora na wasawasa. E sotava sara ga qori o Jisu kei ratou na tisaipeli. E roba na yasa ni waqa na ua, “eratou lomaleqa ni sa vodo e waqa na wai.” (Luke 8:23) Ia e moce toka ga o Jisu!
Dua na ka nodratou sasaga na yapositolo me ratou veiuliyaka na waqa, ratou vakasamataka na veika ratou dau cakava e liu ena gauna ni draki ca. Ia e duatani sara na ka eratou sotava qo. Eratou vakayadrati Jisu ena levu ni nodratou domobula ratou qai kaya: “Turaga, vakabulai kedatou, tou sa voleka ni mate!” (Maciu 8:25) Eratou leqataka na tisaipeli de ratou luvu!
Ni yadra o Jisu, e kaya vei ratou na yapositolo: “Na cava dou domobula kina? Sa lailai nomudou vakabauta.” (Maciu 8:26) E vunauca na cagi o Jisu, e kaya ina wasawasa: “Mo maravu!” (Marika 4:39) E ruru sara na cagi qai maravu na wasawasa. (Rau vakamacalataka o Marika kei Luke na ka vakatubuqoroqoro ya, rau cavuta e liu na maravu vakacakamana ni wasawasa, qai tukuni e muri na lailai ni nodratou vakabauta na tisaipeli.)
Cava mada eratou vakila na tisaipeli ni ratou raica ni sa maravu na wasawasa a seuseua tu? Eratou rere vakalevu, ratou kaya: “O cei mada qo, ni talairawarawa sara ga vua na cagi kei na wasawasa?” Eratou mani yaco bula i tai ni wasawasa. (Marika 4:41–5:1) De dua era sa lesu tale ga i baravi na vo ni waqa.
E veivakacegui dina meda kila ni lewa na draki na Luve ni Kalou! Ni sa vakarurugi o vuravura ena veiliutaki ni nona Matanitu, eda na qai vakacegu ni sa na sega na uneune, cagilaba kei na so tale na ka vakadomobula!


text:
WASE TINIKADUA
Na Cava e Vakalaiva Kina na Kalou me Yaco Tiko ga na Veika Rarawa?
-
E vakavuna na Kalou na veika rarawa sa yaco tu e vuravura?
-
Na cava e vakalewai ena were o Iteni?
-
Ena kauta laivi vakacava na Kalou na veika rarawa e bika voli na kawatamata?
1, 2. Na veika rarawa cava era sotava tu e levu nikua? Era taroga kina na taro cava?
E YACO e dua na veivakamatematei vakaloloma ena dua na matanitu e vakayacori tiko kina na veivaluvaluti. Nira sa bulu vakavudi ena dua ga na ibulubulu vakaitamera e vica vata na udolu na yalewa kei na gone era mai takali ena veivakamatematei qo, sa qai teki wavoki ena bati ni ibulubulu na kauveilatai lalai. E volai ena kauveilatai yadua na taro qo: “Ena vuku ni cava?” Qo e dua na taro e dau tarogi vakalevu ni yaco eso na ka vakaloloma. E levu era dau taroga ena rarawa na taro qo ni takali e dua na wekadra voleka, rusa na nodra itikotiko, se ra sotava eso tale na ka rarawa ena vuku ni ivalu, leqa tubukoso, tauvimate, se basulawa. Era via kila na vuna e yacovi ira kina na leqa vaka oya.
2 Na cava e vakalaiva kina na Kalou me yaco tiko ga na veika rarawa? Ke Kalou kaukaua duadua o Jiova, dauloloma, vuku qai lewadodonu, na cava ga e rui levu kina e vuravura na lewa ca kei na veivakaduiduitaki? O dau vakasamataka na veika qo?
3, 4. (a) Eda kila vakacava ni sega ni cala meda taroga na Kalou na vuna e vakalaiva kina me yaco tiko ga na veika rarawa? (b) E raica vakacava o Jiova na veika ca kei na veika rarawa eda sotava tiko?
3 E cala meda taroga na vuna e vakalaiva tu ga kina na Kalou me yaco na veika rarawa? So era nanuma ni noda taroga na taro va qo e vakaraitaka na noda veibeci se na lailai ni noda vakabauta Apakuki 1:3.na Kalou. Ia ke o dau wilika na iVolatabu, o na vakadinata nira a taroga tale ga na taro qo na tamata yalodina ni Kalou. Me kena ivakaraitaki, a tarogi Jiova na parofita o Apakuki: “Na cava oni vakatara kina meu raica na ka ca? Na cava oni vakatara kina na veivakasaurarataki? Na cava e yaco tiko kina na veivakarusai kei na ivalavala voravora e mataqu? Na cava e levu kina na veiba kei na veivala?”—
4 A cudruvi Apakuki o Jiova ena nona taroga na taro va qo? Sega. Kena veibasai ni uqeta na Kalou me volatukutukutaki ena iVolatabu na taro nei Apakuki, ni a via kila dina na kena isau. E vukei koya tale ga na Kalou me matata vua na isau ni nona taro, me qaqaco tale ga na nona vakabauta. Qo tale ga na ka e via cakava vei iko o Jiova. Kua ni guilecava ni kaya na iVolatabu ni “kauaitaki kemuni o koya.” (1 Pita 5:7) E lailai tale na noda cata na veika ca era sa yaco tu kei na kena revurevu ena noda bula, e levu na nona cata o Jiova. (Aisea 55:8, 9) Ia na cava e levu ga kina na rarawa e vuravura?
VUNA E LEVU KINA NA RARAWA
5. Na cava era dau kaya eso ena vuku ni rarawa eda dau sotava? Ia na cava e kaya na iVolatabu?
5 O ira na lewe ni veimatalotu era dau tarogi nodra iliuliu ni lotu kei na nodra ivakavuvuli se cava e levu kina na rarawa. Jope 34:10.Vakalevu me dau tukuni vei ira ni veika rarawa e sa inaki ni Kalou, sa lewa oti tale tu ga na veika kece me yaco e vuravura, wili kina na veika rarawa. E levu e tukuni vei ira ni dau cakacaka na Kalou ena so na sala vuni. Ena so na gauna e veivakamatei, e vakamatei ira sara mada ga na gone, baleta mera lako yani vua i lomalagi. Ia me vaka o sa vulica mai, e sega vakadua ni vakavuna o Jiova na ka ca. E kaya na iVolatabu ni “sega ni rawa vua na Kalou dina me caka ca, me cala o koya e Kaukaua Duadua!”—
6. E levu era dau beitaka na Kalou ni vakavuna na rarawa e sotavi tu nikua e vuravura. Ena vuku ni cava?
6 O kila na vuna e dau beitaki wale kina na Kalou ni vakavuna na veika rarawa eda sotava? Vakalevu me vu ni nodra beitaka na Kalou nira nanuma ni lewa o koya na veika e yaco tu nikua e vuravura. Era lecava e dua na ivakavuvuli rawarawa sara, e ivakavuvuli bibi ena iVolatabu. O sa vulica oti qo ena Wase 3. O koya e lewa dina na veika e yaco tu e vuravura o Setani na Tevoro.
7, 8. (a) E vakilai vakacava e vuravura na nona itovo na kena iliuliu? (b) E kuria vakacava na rarawa ni kawatamata na noda bula ivalavala ca kei na “gauna kei na ka e sega ni namaki” eda sotava?
7 E tukuna vakamatata na iVolatabu: “E lewa tiko na vunica na vuravura taucoko.” (1 Joni 5:19) Sa rauta me vakilai ena vuravura na nona itovo na ka bula vakayalo tawarairai qo, o koya e “vakacala tiko na vuravura taucoko.” (Vakatakila 12:9) E dau vakavu ca o Setani, e dau veivakaisini, e dau veivakalolomataki. Oya na vuna eda sa raica ga kina vakalevu e vuravura nikua na vakavu ca, na veivakaisini, kei na veivakalolomataki. Oya tale ga e dua na vuna e sa levu kina na rarawa.
8 Na ikarua ni vuna e sa rui levu kina na rarawa e salavata kei na ka sa vakamacalataki ena Wase 3, oya ni sa bula ivalavala ca voli mai na tamata me tekivu mai na veivorati ena were o Iteni. E dau vinakata ga na tamata ivalavala ca me veiliutaki, e sega ni dau via vakarorogo ena lewa. Oya na vuna e dau yaco kina na ivalu, veivakalolomataki, kei na rarawa. (Dauvunau 4:1; 8:9) Na ikatolu ni vuna oya ni dau yacovi keda eso na ka rarawa ena vuku ni “gauna kei na ka e sega ni namaki” eda sotava. (Wilika Dauvunau 9:11.) Nida bula voli ena vuravura e sega ni veiliutaki kina o Jiova me kena dauveitaqomaki, e rawa ni tarai keda eso na leqa tubukoso ena vuku beka ga ni vakacalaka.
9. Na cava eda vakabauta kina ni tiko na vuna vinaka e vakalaiva voli kina na Kalou me yaco na veika rarawa?
9 Eda marau meda kila ni sega ni vakavuna na Kalou na noda rarawa. E sega tale ga ni bale vua na ivalu, basulawa, vaka tale ga kina na leqa tubukoso e dau vakararawataki ira e levu ena gauna qo. Ia eda via kila na vuna e vakalaiva voli kina o Jiova me yaco tiko na veika rarawa. Ke Kalou Kaukaua Duadua, e dodonu me sa tarova. Ia na cava e sega ni tarova tiko kina? Eda sa mai kila ni Kalou dauloloma o Jiova, o koya gona, ena tiko na vuna vinaka e vakalaiva voli kina me yaco tiko na veika rarawa.—1 Joni 4:8.
VAKALEWAI NI VEILIUTAKI
10. Na cava a vakalewa o Setani? A vakalewa vakacava?
10 E rawa nida kila na vuna e vakalaiva voli kina na Kalou me yaco tiko na veika rarawa ke da raica lesu na gauna a tekivu sara ga kina na rarawa. E tekivu vakalewai Jiova o Setani ena gauna e liutaki Atama kina kei Ivi me rau tusaqata na Kalou. A sega ni bolea o Setani na kaukaua i Jiova. E kila vinaka tu o koya ni sega ni vakaiyalayala na kaukaua i Jiova. A vakalewa ga o Setani na dodonu ni veiliutaki ni Kalou. Ena nona kaya o Setani ni dau lasulasu na Kalou, ni bureitaka na ka vinaka vei ira na qaravi koya, e sa beitaki Jiova tiko kina ni iliuliu ca. (Wilika Vakatekivu 3:2-5.) E via tukuna tiko gona o Setani ni vinaka cake vua na kawatamata me kua ni vakarorogo ena veiliutaki ni Kalou. Qo e saqati sara ga kina na veiliutaki cecere i Jiova.
11. Na cava a sega ni vakarusai ratou kina na veivorati mai Iteni o Jiova?
11 Erau tusaqati Jiova o Atama kei Ivi. E vaka ga me rau tukuna tiko: ‘E sega ni yaga me lewai keirau o Jiova. Sa rawa ni keirau vakatulewataka vakataki keirau na ka vinaka kei na ka ca.’ Na cava ena cakava o Jiova me macala kina na dina se lasu ni vakalelewa qo? Ena vakaraitaka vakacava vei ira na nona ibulibuli vuku kece ni ratou a cala na vorati koya, vaka kina ni vinaka duadua ga na nona veiliutaki? Eso era na kaya ni vinaka cake ke a vakarusai ratou totolo na veivorati oya na Kalou, me bulia vou Vakatekivu 1:28) Na veika kece e nakita o Jiova ena yaco ga. (Aisea 55:10, 11) Kena ikuri, ke vakarusai ratou na vorati koya mai Iteni, ena sega ni macala vei ira na kabula vakayalo era a raica tale tu ga na ka e yaco se a dina na vakalewai ni veiliutaki i Jiova se sega.tale na tamata. Ia e sa cavuta oti na Kalou ni nona inaki mera vakatawai vuravura na kawa i Atama kei Ivi, e vinakata tale ga mera na bula ena parataisi e vuravura. (
12, 13. Na vakatautauvata cava e dusia na vuna e vakalaivi Setani kina o Jiova me liutaka na vuravura qo, e vakalaiva tale tiko ga kina na tamata me lewai koya ga?
12 Meda raica mada e dua na kena ivakaraitaki. E dua na qasenivuli e vakamacalataka tiko vei ira na gonevuli na cakacakataki ni dua na fika vereverea. Mani saqati qasenivuli e dua na gone vuku, ia e gone viavialevu, ena nona kaya ni cala na ivakamacala nei qasenivuli me baleta na cakacakataki ni fika vereverea oya. E vaka me vakaraitaka na gone viavialevu qo ni sega ni kila o qasenivuli na nona cakacaka, e kila vinaka cake o koya na cakacakataki ni fika vereverea oya. Eratou nanuma e vica na gonevuli ni dina na gone qo, sa ratou mani to vata kei koya ena nodratou saqati qasenivuli. Na cava ena cakava o qasenivuli? Ke vakatalai ratou tani mai na kalasi, na cava e rawa ni yacovi ira na vo ni gone? E rawa nira nanuma ni donu tiko nagone ya kei ratou na nona ilala. Rawa ni yaco mera beci qasenivuli na vo ni gone ena kalasi oya, era na nanuma ni sa vakatalai ratou na ilawalawa oya na qasenivuli de kilai na nona lecaika. Ia vakacava ke solia na galala na qasenivuli vei koya na gone viavialevu oya me vakadinadinataka kina se kila dina na cakacakataki ni fika vereverea oya se sega?
13 E via vaka sara ga qo na ka e cakava o Jiova. Nanuma tiko ni so tale era a kila na ka e yaco ena were o Iteni. Era a vakararai tu e vica vata na milioni na agilosi. (Jope 38:7; Taniela 7:10) Na ka ena cakava o Jiova ena vuku ni veivorati oya ena tara nodra bula na agilosi kece kei keda na tamata eda na muri mai. O koya gona, na cava e cakava o Jiova? E vakalaivi Setani me lewa na kawatamata. E vakalaivi ira tale ga na tamata mera lewai ira vakataki ira ena veidusimaki i Setani.
14. Na cava na yaga ni nona vakalaiva o Jiova me lewai koya ga na tamata?
14 E kila vinaka o qasenivuli ena noda vosa vakatautauvata ni cala na gone viavialevu ya kei ratou na nona ilala. E kila tale ga ni na vinaka vei ira kece na lewenikalasi ke soli vei ratou na gauna me ratou vakadinadinataka na nodratou ile. Ni ratou sa guce na gone eratou via saqati qasenivuli, sa ra na qai raica na vo ni gonevuli ni o qasenivuli duadua ga e ganita me liutaka na kalasi. Ke mani dua na gauna e muri e vakatalai tani mai na kalasi eso na gonevuli ena nodra saqati qasenivuli, era sa na taura rawa na vo ni gonevuli ni dodonu ga me caka qori. E kila tale ga o Jiova ni na yaga sara ga mera raica vakataki ira na tamata kei na agilosi na guce i Setani kei ira na nona ilala dauveitusaqati, kei na guce ni sasaga ni tamata me liutaki koya ga. Me vakataki Jeremaia, era na vakadinadinataka na ka dina bibi qo: “Au kila vinaka, kemuni Jiova, ni sega ni vu vua na tamata na nona sala. E sega ni vu vua na tamata e lako tu me lewa na nona ilakolako.”—Jeremaia 10:23.
NA CAVA SA RUI DEDE TALE KINA?
15, 16. (a) Na cava sa rui dede kina nona vakalaiva o Jiova me yaco na veika rarawa? (b) Na cava e sega ni tarova kina o Jiova na veika rerevaki me vaka na basulawa?
15 Na cava sa rui dede tale kina na nona vakalaiva o Jiova meyaco tiko na veika rarawa? Na cava e sega ni tarova kina na yaco tiko ni veika ca? Me saumi na taro qori, vakasamataka mada e rua na ka ena sega ni cakava na qasenivuli ena noda vosa vakatautauvata. Kena imatai, ena sega ni tarovi koya na gone dauveitusaqati. Ena solia vua na gauna me vakadinadinataka kina nona ile. Kena ikarua, na qasenivuli ena sega ni vukea na gonevuli vakilakila me vakadinadinataka na nona ile. Ena vakasama vata ga qo, e rua na ka ena sega sara ga ni via cakava o Jiova. Kena imatai, e sega ni tarovi Setani kei ira na to vata kei koya ena nodra saga mera vakaraitaka nira dina. Veiganiti kina me solia vei ira na gauna. Ena vica vata na udolu na yabaki e bula voli mai kina na tamata, e sa tovolea na mataqali veiliutaki cava ga e bau vakasamataka rawa. E toso cake vakalailai na tamata ena veika vakasaenisi kei na veitabana tale eso, ia e sa torosobu ga na ivakatagedegede ni nona lewa ca, bula dravudravua, basulawa, kei na ivalu. E sa vakadinadinataki votu ni tamata e sega ni rawa ni lewai koya ga.
16 Kena ikarua, e sega ni via vukei Setani o Jiova ena liutaki ni vuravura qo. Ke veivuke, ena kena irairai ni tokoni ira na vorati koya. Kaya mada ke dau tarova na basulawa na Kalou. Rawa nida lai nanuma cala kina na tamata ni maravu ni bula e vakadinadinataka ni rawa nida lewai keda ga. Ke vakayacora qo o Jiova, sa na tokona tiko na lasu a tauyavutaki mai na ivakatekivu. Ia e ‘sega ni lasu rawa na Kalou.’—Iperiu 6:18.
17, 18. Na cava ena cakava o Jiova ena veika ca kece e sa mai yaco ena vuku ni veiliutaki vakatamata, kei na veivakamuai nei Setani?
17 Ia vakacava na veika torosobu e yaco ena loma ni gauna balavu e saqati tiko kina na veiliutaki ni Kalou? E dodonu meda nanuma tiko ni Kalou kaukaua duadua o Jiova. O koya gona, ena sega ni dredre vua me kauta laivi na veika rarawa e bika voli na kawatamata. E dina ni sa vakacacani vakalevu na vuravura, ia me vaka eda sa vulica mai, ena veisautaki kece qo ni sa vukici o vuravura me Parataisi. Nida vakabauta na isoro i Jisu, ena kau laivi kina na revurevu ni ivalavala ca ena noda bula, ena vakaoti tale ga na mate ni sa na vakayacori na veivakaturi. Sa na vakayagataki Jisu na Kalou me “vaqeavutaka na cakacaka ni Tevoro.” (1 Joni 3:8) Ena vakayacora kece qo o Jiova ena kena gauna lokuci. Eda kalougata ni sega ni cakava qo o Jiova ena dua na gauna sa oti. Na nona vosota voli mai e solia vei keda na gauna meda vulica kina na ka dina da qai qaravi koya. (Wilika 2 Pita 3:9, 10.) Na Kalou e vakasaqarai ira tiko na via qaravi koya dina, e vukei ira tale ga mera vosota na veika rarawa cava ga era na sota kaya ena vuravura lewalewai dredre qo.—Joni 4:23; 1 Korinica 10:13.
18 Eso era nanuma, ‘Eda na sega ni sotava tu na rarawa ke a buli Atama kei Ivi na Kalou me rau kua sara ga ni talaidredre.’ Vakacava, e donu na vakasama qo? Me saumi qori, ena vinakati me matata mada vei iko e dua na isolisoli talei e solia o Jiova.
O NA VAKAYAGATAKA VAKACAVA NA ISOLISOLI NI KALOU?
19. Na isolisoli talei cava e solia vei keda o Jiova? Na cava meda vakamareqeta kina na isolisoli ya?
19 Eda vulica mai ena Wase 5 ni a soli vua na tamata na galala ni vakatulewa ena gauna e buli kina. Qo e dua na isolisoli uasivi! Na manumanu kece e bulia na Kalou e sega ni soli vei ira na galala ni vakatulewa, ni sa lewai ira tu na kila era sucukaya mai. (Vosa Vakaibalebale 30:24) Na matakau livaliva tale ga (robot) era bulia na saenitisi e buli me cakava ga na ka e porokaramutaki me cakava. Vakacava eda vinakata me buli keda tale ga va ya na Kalou? Sega, eda marau ni Kalou e solia vei keda na galala meda vakatulewataka na ka meda cakava, na noda ivakarau ni bula, na veiwekani meda bucina, kei na vuqa tale. Eda marau ni soli vei keda eso na galala, ia qori sara ga na loma ni Kalou vei keda.
20, 21. Na cava na ivakavakayagataki vinaka duadua ni noda galala ni vakatulewa?
2 Korinica 9:7) Kena ivakaraitaki: Na cava ena marautaka vakalevu na itubutubu—na nona vakavinavinaka e dua na gone baleta ni tukuni vua me vakavinavinaka se nona vakavinavinaka sara ga vakataki koya mai vu ni lomana? Ena vinaka mo taroga: Au na vakayagataka vakacava na galala ni vakatulewa e solia vei au o Jiova? Eratou a vakayagataka vakatawadodonu o Setani, Atama, kei Ivi, na nodratou galala ni vakatulewa. Eratou vakanadakuya na Kalou o Jiova. Vakacava o iko, na cava o na cakava?20 E sega ni taleitaka o Jiova na veiqaravi e caka vakavoraki. (
21 Sa soli tu qo vei iko na galala mo vakayagataka kina na nomu galala ni vakatulewa ena kena ivakavakayagataki vinaka duadua. O na rawa ni tomani ira na vica vata na milioni era sa mai to ena yasa i Jiova. Era vakamarautaka na Kalou ena nodra vakaitavi sara ga ena vakalasui nei Setani, kei na vakavotui ni veilecayaki ni nona veiliutaki. (Vosa Vakaibalebale 27:11) O na rawa ni vakayacora tale ga qo ena nomu digia na ivakarau ni bula ena marau kina na Kalou. Ena vakamatatataki qo ena wase e tarava.


text:
Lailai nodra i lavo maroroi ena FNPF
28 November, 2018, 11:21 am
NA vuna levu duadua e lailai tiko kina na nodra i lavo maroroi na tamata cakacaka e na Fiji National Provident Fund (FNPF), e vu tikoga mai na lailai ni kedra i sau.
E vakadeitaka mai na i tukutuku oqori na i liuliu se CEO, o Jaoji Koroi e na Moniti.
E kaya o Koroi ni vakadidike e ratou vakayacora, e vakaraitaki mai kina ni 29 na pasede, mai na 429,936 na lewena, e levu e lailai mai na $10,000 na nodra i lavo musiki e na gauna oqo.
Dua talega na ka e vakaraitaka o Koroi ni vu tiko ni lailai ni lavo maroroi, o ya ni sa rui levu na nodra kerei lavo (withdraw) na lewena.
Tomana talega o Koroi ni vuqa sara na i taukei ni cakacaka e na noda vanua, era saumi ira tiko na nodra tamata cakacaka e na i lavo lailai walega, ka vakavuna tiko na kena lailai na nodra i lavo maroroi, ka musuka tiko mai oi taukei ni cakacaka.
Kuria o Koroi ni mai vei ira na lewe 57,000 na lewena ka ra sa sivita na yabaki 50, e dodonu me ra sa vulica rawa e dua na i walewale ni maroroi lavo, me rawa ni tauri ira tiko e na vo ni 5 na yabaki ka sa tu oqo e matadra.
E dua tale na ka me ra kila vinaka tiko na sa sivita na yabaki 50 ni dodonu me ra sa tugana lo tiko e lomadra se me ra na vakayagataka vakacava na nodra i lavo e na gauna era sa yabaki 55 kina.
Ia, mai na yasana e na baqe, e kaya o Koroi ni ra sa vakauqeti ira tiko na vakarau vakacegu me ra saga me ra vakacuruma vakalevu na nodra i lavo, ka me ra qai la’ki vakayagataka tu yani e na gauna ni nodra vakacagicagi.
E kaya o Jaoji ni dua na i tuvatuva e ratou sa vakarautaka tiko oqo na baqe, sa i koya na kena wasei laivi tiko e 70 na pasede na kedrai sau na tamatama cakacaka, ka lailai mai na $10,000, ka me ra na qai taura umauma ni sa ra yacova yani na yabaki 55.
“Kenai balebale o ya ni rawa ni ra na tatara tiko mai na loma ni 30 na pasede, me vakayagataki ki na vuli, na tara ni vale, na somate kei na vuqa tale na leqa tubukoso.
“Keitou sa vuli mai na gauna e liu, e na nodra vakayagataka ga vakalialia na tamata cakacaka , lewe ni i lavo maroroi na nodra i lavo, ka ra nanuma ni ra tatara tiko e na dua na baqe ga sa rawa,” kaya o Koroi.
Na veika kece e volai koto oqori e cake e cauraka tiko ko Koroi mai na Vualiku, e na dua na nodra soqo na lewe ni vanua era vakacuruilavo tiko e na FNPF, ka a vakayacori kina e na Vakarauwai sa oti.